dr Dragan Vesović Marko Pušica Branimir Nešić Borko Puškić Aleksandar Stojčić Radoš Pejović Dragan Manić Goran Milenković Goran Milanović Katarina Mihailović\nUtorak, 10.09.2019 18:51\nVeć je primećeno da koalicija SNS-a nije samo „keč-ol“ partija, nego nova varijanta Socijalističkog saveza radnog naroda u kome SNS ima, kao nekad KPJ, rukovodeću ulogu.\nKao i KPJ, SNS „teži da iz političke stranke preraste u političko-vaspitnu organizaciju“. Kao KPJ u režimu J. B. Tita, ta partija zapošljava podobne, a otpušta i progoni nepodobne. Slično Brozu, Vučić dodeljuje povlašćenim stanovnicima stanove (doduše ne baš besplatno, nego po povlašćenim cenama).\nSa Brozom u glavi, Vučić se izlanuo da se smatra doživotnim predsednikom. Slično Brozu, Vučić je misionarski vođa u svetlu budućnost, u koju se ide brzim putevima i brzim prugama …\nVučićeva politika prema „Kosovu“ je notorno titoistička.\nKao i Brozu, Vučiću je strana srbijanska pravna i politička tradicija. To se jasno vidi na pitanju izborne vlade. Izborna vlada ne samo da danas postoji u Austriji, nego je postojala i u zlatnom dobu Srbijine demokratije (od 1903 do Prvog svetskog rata). Izborne vlade se obrazuju sa ciljem da se omoguće slobodni izbori. Tako je bilo 1905, kada je intervencijom šefa države (kralja Petra) obrazovana samostalska izborna vlada, pod predsedništvom Ljube Stojanovića (jedinstvenog „moraliste u politici“). Regularnost izbora koji su obavljeni pod ovom vladom, malo ko je dovodio u sumnju; oni su ostali upamćeni kao najslobodniji u istoriji parlamentarizma Kraljevine Srbije.\nVučićev režim je suštinski jednopartijski sistem, kakav je bio Brozov režim. Za Vučića i pristalice, opozicija je inkriminisana pojava – „reakcija“, kao što je to bila i u vreme Broza.\nŠto se izbora tiče, Vučićev režim je došao u stanje Brozovog režima iz 1953. Rečju Slobodana Jovanovića, „posle svršenog kandidovanja Vladi ostaje samo još to da istera na biralište što veći broj glasača… Pod takvim okolnostima, uzdržavanje od glasanja bio je jedini način na koji se opozicija mogla ispoljiti. Ali kako ćorave kutije nije više bilo, ko nije hteo glasati, morao je biti tako hrabar da ne izađe na biralište … Uopšte, učešće birača bilo je slabije nego prilikom ranijih izbora. Broj glasača, negde veći, a negde manji, kretao se između 80 i 89 % od ukupnog broja birača. Ideal svakog totalitarnog režima: 100% nije bio ostvaren.“\nTom idealu Broz se veoma približio na skupštinskim izborima 1958. Opet rečju Slobodana Jovanovića, „kao u ostalim komunističkim zemljama, tako i u Jugoslaviji zna se unapred da će Vlada dobiti na izborima većinu, i to veću nego što je ranije dobijala. U Jugoslaviji Vladina većina, koja je već prošlih izbora bila dostigla 95,7%, porasla je ovih izbora tačno za 1%. Ako Vladina većina bude i dalje svakih izbora rasla, ona će u kratkom roku dostići 100%. Šta onda? Da se penje naviše, ne može; a da se spušta naniže, ne sme, jer bi to značilo da Vladina popularnost opada …“\nKao i njegov idol Broz, Vučić juri maksimalni izborni rezultat i pribegava „prisilnom izvođenju ljudi na izbore“. Kao i Broz, Vučić je suočen sa izbornim pitanjem „šta onda“?\nNeki opozicionari Vučićev režim predstavljaju kao „režim okupacije“. Tako je Slobodan Jovanović predstavljao Brozov režim: „Titov režim nije nikada bio ništa drugo nego jedna okupacija – okupacija jedne zemlje jednom partijom.“\nDa se Vučićev režim veoma približio režimu J. B. Tita, ponajbolje svedoče stihovi „Vunenih vremena“, velikog srpskog pesnika Gojka Đoga.\nA Đogo kaže:\ntelali i tunguzi, gmizamci i prelivode,\nkrpelji i gnjige,\nOnaj što broji dane,\nAutor je redovni profesor Pravnog fakulteta u Kragujevcu\nLokalne vestiMarko PavlovićtitoizamVučić


Srpski planinski dragulj – STARA PLANINA prvi je planinski centar u Evropi koji uvođenjem obav…\nPrvi dan nove 2021. godine biće neradan za uslužne, ugostiteljske i trgovinske objekte širom preston…\nKoncentracija čestica PM2.5 u vazduhu u Beogradu i okolini svakodnevno iznosi i 424% više od dozvolj…\nOduševio je velikodušnošću vlasnika i osoblje džez kluba i restorana u Klivlendu. Veče pre zatvaranj…\nKoji god obrok da pravimo za našu porodicu, važno nam je da je zdrav i ukusan. Međutim, da bi ova dv…\nPrvi dan nove 2021. godine biće neradan za uslužne, ugostiteljske i trgovinske objekte širom prestonice, dežuraće samo pojedine apoteke u centru grada i filijala Pošte u Takovskoj ulici. Parkiranje će biti besplatno 1. i 2. januara, dok će javni gradski prevoz u petak saobraćati po nedeljnom redu vožnje. PRODAVNICE I …\nKoncentracija čestica PM2.5 u vazduhu u Beogradu i okolini svakodnevno iznosi i 424% više od dozvoljene granice, govore podaci dobijeni putem aplikacije AIRLY, koja meri nivo zagađenja u Srbiji na pet lokacija, i u većini velikih gradova u Evropi. Prema Uredbi o uslovima za monitoring i zahtevima kvaliteta vazduha Republike …\nKoji god obrok da pravimo za našu porodicu, važno nam je da je zdrav i ukusan. Međutim, da bi ova dva faktora bila zadovoljena, ne smemo zaboraviti lep i funkcionalan prostor u kome se taj obrok priprema. Ukoliko nismo u mogućnosti da postojeću kuhinju, koja je već zastarela, zamenimo novom, …\nU vreme pandemije korona virusa, boravak u kućama je „naterao“ ljude da sagledaju svoje zdravstveno stanje i neophodnost promene loših životnih navika. U vreme sve većeg broja poslova koji se obavljaju sedeći i prelaska velikog dela preduzeća na onlajn poslovanje, ljudi su shvatili da je zdravlje na prvom mestu. Zato …\nSmirivanje situacije očekuje se tek za dve nedelje, procenjuje epidemiolog Predrag Kon i ukazuje da će se do tada, nažalost, bolnice puniti i rasti broj novozaraženih. Napominje da je situacija u Beogradu “katastrofalna” i da se primećuje da se zaustavio rast novozaraženih, ali na veoma visokom nivou – oko 2.000 …\nSvi prevoznici kao i Gradsko saobraćajno preduzeće dobiće obeveštenje o preporučenom broju putnika koji bi trebalo da budu u prevozu. To znači da će na prednjim vratima za solo autobuse biti istaknuta preporučen broj od 50 putnuka, odnosno 50 odsto od maksimalnog broja koji može da se preveze u zavisnosti …\nPovodom obeležavanja Dana primirja u Prvom svetskom ratu, 11. novembra, veliki trgovinski lanci i tržni centri radiće u sredu po uobičajenom radnom vremenu. Skraćeno radno vreme biće na svim gradskim pijacama, dok će pošta u Takovskoj ulici dežurati do 21.00 čas. Parkiranje u zoniranim delovima grada biće besplatno, a javni …\nPage 1 of 24212345\t»\t102030...Zadnje\nMikiT: Mislim da nam kolektivno ne bi bilo NISTA da se sve zatvori. I ti ljudi koji tu...\nJelena: Jedino sto je meni pomoglo jeste prajmer, doduse koristim ga jako malo i onda ko...\nBoni: Meni zima bez snega nije zima i nemam praznicni osecaj, a i deca se manje raduju...\nMiroslav: Nesto slicno postoji u nasoj recepturi, samo mi u sve ubacujemo propolis i med....\nAllison Howart: Када сам пронашао др. Огумеа, очајнички сам имао потребу да вратим свог бившег љ...\nGradske vesti gradski magazin beograd koncert film PRess Serbia laguna srbija muzika eucerin Delta City pressserbia Film Box nivea predstava Deca Prirodna medicina ušće Nova Godina Nikola Krstić premijera Izložba festival lepota Forma ideale


Petković osudio napad na kuću Simića u Preocu - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Petković osudio napad na kuću Simića u Preocu\nNakon sinoćne provale u kuću porodice Simić u Preocu još jednom izražavam veliku zabrinutost za bezbednost Srba u centralnom delu Kosova i Metohije, gde je poslednjih dana u toku kampanja zastrašivanja našeg naroda.\nZahtevam od međunarodnih predstavnika na Kosovu i Metohiji da hitno i neizostavno preduzmu mere kako bi srpski narod južno od Ibra bio zaštićen od provokacija i napada ekstremista.\nU kontekstu poslednjih ekstremističkih izjava takozvane ministarke inostranih poslova samoproglašenog Kosova Melјize Haradinaj, jasno je da sasvim opravdano govorimo i o postojanju političkih inspiratora incidenata u Gračanici i okolini.\nNeverovatno je da je nekome u 21. veku potrebno objašnjavati i dokazivati da su napadi na jedan mirolјubiv narod, njegove simbole, identitet i imovinu anticivilizacijski gest na koji se mora odgovoriti odlučno i bez odlaganja.\nSrbija će nastaviti da snagom razuma i argumenata gasi plamen omraze i sukoba koji albanski ekstremisti na Kosovu i Metohiji pokušavaju da raspale.\nDok oni pale srpsku trobojku u centru Gračanice, albanski poslanik u Skupštini Srbije maše zastavom Albanije protestujući zbog navodne ugroženosti i obespravlјenosti svojih sunarodnika, i ta slika najrečitije opisuje ko je u regionu zaista ugrožen a ko je pretnja miru i stabilnosti.\nSnaga Srbije je u odgovornosti i uzdržanosti i nastavićemo da se za mir i šansu da region u kojem živimo ima bolјu budućnost borimo svim sredstvima.


Sudija Seymour Panton sa Jamajke imenovan za sudiju Mehanizma | Ujedinjene nacije Međunarodni rezidualni mehanizam za krivične sudove\nSudija Seymour Panton sa Jamajke imenovan za sudiju Mehanizma\nGeneralni sekretar Ujedinjenih nacija imenovao je sudiju Seymoura Pantona sa Jamajke za sudiju Mehanizma za međunarodne krivične sudove (MMKS), nakon što je sudija Patrick Lipton Robinson sa Jamajke podneo ostavku na tu funkciju.\nPre dolaska na Mehanizam, sudija Panton obavljao je funkciju predsednika Apelacionog suda Jamajke. Od 1998. do 2007. godine, obavljao je funkciju vršioca dužnosti sudije, a potom i funkciju sudije Apelacionog suda Jamajke. Sudija Panton je takođe obavljao druge pravosudne funkcije na Jamajci, između ostalog i funkciju sudije Vrhovnog suda Jamajke kao i funkciju okružnog sudije. Osim toga, počevši od 2001. godine, sudija Panton obavlja funkciju vršioca dužnosti sudije Visokog suda Vlade Kajmanskih ostrva i, od 2008. godine, funkciju člana Arbitražnog suda Commonwealtha.\nSudija Panton je dobitnik brojnih nagrada za doprinose pravnoj struci, među ostalima i Ordena Jamajke, u julu 2007. godine, i nosilac Ordena za izuzetne zasluge za “istaknuti doprinos pravosuđu” 2006. godine, kao i nagrade Advokatske komore Cornwalla za “izuzetni doprinos pravnoj struci” 2007. i 1995. godine.


Jakirović: “Ne znam po čemu bi zaključili da je liga slabija” (VIDEO)\nTrener fudbalera Zrinjskog Sergej Jakirović rekao je pred derbi u prvom kolu Premijer lige Bosne i Hercegovine sa Širokim Brijegom da po trenutnom stanju u domaćem fudbalu ne mora značiti da će liga biti slabija.\nNa pitanje novinara da li će ova sezona biti slabija u odnosu na prethodne zbog lošeg stanja u nekim klubovima, Jakirović je kazao da to može donijeti i neizvjesnost.\n“Ne znam po čemu bi zaključili da je slabija liga, juče je Leotar dobio Radnik u Bijeljini. Ne mora značiti da će biti slabija liga, može biti neizvjesnija. Možemo gledati po evropskim nastupima, ali u evropskim nastupima danas svi igraju loptu, nema tu mi smo bili bolji u prvoj utakmici, u drugoj ćemo proći. Velike promjene se mogu napraviti u sedam dana, ekipa može da dođe do forme, poput Milsamija i puno bolje da odigra” – rekao je Jakirović i dodao:\n“Finansijsko stanje je loše, najviše je uticao virus korona, poremetila je dosta toga i vi nemate nikakvih prihoda kada pogledate. Ja ne znam odakle nadoknaditi novac i zato je ovo možda prilika da igraju mladi više. Ipak kada ti igraju mladi svi očekuju da ćeš ti svaku utakmicu pobijediti“.\nJakirović je na kraju rekao da mu je drago što se navijači vraćaju, te da će im puno značiti. Utakmica između Širokog Brijega i Zrinjskog na programu je u nedjelju u 21 sat.\nPrethodni članakPreminuo Milan Bard Živadinović\nNaredni članakJakirović o zaokretu koji je napravljen u Zrinjskom s igračkim kadrom


Pentagon o akcijama u Avgansitanu - 2002-02-08\n08 februar, 2002\nIz izvora u Pentagonu se saznaje da se vremenske prilike nisu poboljšale ni pet dana posle napada na - kako je veruje - grupu terorista u oblasti Zavar Kili. Raketa tipa Helfajer ispaljena je iz bespilotne letilice tipa Predator.\nPrema opisu, jedan od osunjièenih na koje je napad izvršen bio je visok mušakarac prema kome su se ostali u grupi ponašali sa puno poštovanja -- što bi moglo da znaèi da se radilo o nekom vodji, možda èak i o, kako se nagadja, beguncu Osami bin Ladenu. Medjutim, prema reèima predstavnice Pentagona Viktorije Klark, amerièke vojne snage do sada nisu bile u stanju da na licu mesta utvrde o èemu radi:\n”Sigurna sam da postoji veliko interesovanje da se utvrde èinjenice, kao što je to sluèaj posle svakog takvog napada. Teren je medjutim vrlo nepristupaèan.“\nU oblasti Zavar Kili takodje se nalazio veliki logor Al Kaide za obuku i uskladištenje oružja, koji je bio meta niza amerièkih napada na poèetku afganistanskog sukoba. Zvaniènici amerièkog sekretarijata za odbranu su saopštili da je bilo indikacija da neki teroristi pokušavaju da se regrupišu u toj oblasti, što objašnjava zašto je Predator nadletao taj region.\nU medjuvremenu, predstavnica Pentagona, Viktorija Klark, izjavila je da æe tokom narednih dana i nedelja biti obnovljen transfer zarobljenih talibana i boraca Al Kaide iz Avgansitana u amerièku vazduhoplovnu bazu Gvantanamo, na Kubi. Sada se u toj bazi nalazi 186 pritvorenika, dok ih u Avganistanu ima još 270.


Stiže nova NESCAFÉ 3in1 Generacija - Pokaži svoj talenat i osvoji 2019 evra - Internet ogledalo\nYou are at:Home»News»Stiže nova NESCAFÉ 3in1 Generacija – Pokaži svoj talenat i osvoji 2019 evra\nNova NESCAFÉ 3in1 Generacijakreće 1. aprila,a moguse prijaviti sve mlade osobe od 16 do 26 godina, koje će imati priliku da prikažu svoj talenat i da osvoje nagradu u iznosu od 2019 evra koju mogu iskoristiti za dalje usavršavanje.\nJedna od dobitnica, naučnica Irena Stolić, istakla je da iako nije bila sigurna da će se prijaviti, jer nikada ranije nije javno nastupala, smatra da joj je to najbolja odluka. „Sa osvojenom nagradom sam pokrila troškove patentiranja robota i očekuje me sajam nauke u Beču na kome ću predstaviti svoj rad“. David Dubajić, animator, nadovezao se na Irenu i istakao: „Deo novca sam iskoristio za kupovinu table, a drugi deo nagrade planiram da uložim u svoj studio za animaciju, kako bih napravio svoj prvi animirani video‟. Brend koji je voljen među mladima i simbolizuje socijalizaciju, druženje i zabavu, NESCAFÉ 3in1ovim konkursom želi da osnaži i motiviše mlade ljude u Srbiji, jer smatra da je njima potrebna najveća\npodrška. Stoga poziva sve zainteresovane da podele sa širom publikom svoj talenat iz najrazličitijih oblasti (nauka, sport, umetnost) i dobiju priliku da osvoje 2019 evra za dalji razvoj svog talenta.


#1od5miliona: Pozivamo predstavnike Evropskog parlamenta na sastanak - #1od5miliona\nUdruženje #1od5miliona danas je poslalo pismo Evropskom parlamentu i uputilo zahtev za sastanak povodom posete predstavnika Evropskog parlamenta Narodnoj skupštini Republike Srbije 12. decembra.\nPredstavnici Evropskog parlamenta posetiće Narodnu skupštinu 12. decembra kao medijator međustranačkog dijaloga oko izbornih uslova.\nSmatramo da bi predstavnici Evropskog parlameta trebalo da čuju stavove organizatora protesta iz Pokreta #1od5miliona kao inicijatora Sporazuma sa narodom i kasnije bojkota izbora koji su podržale mnoge opozicione partije, ali i građani na ulicama.\nS obzirom da su tema razgovora u Skupštini izborni uslovi dužni smo da, kao inicijatori ova dva velika koraka na opozicionoj sceni Srbije i kao organizatori protesta #1od5miliona, poslanicima Evropskog parlamenta preneseno realnu sliku o stanju u društvu i nepostojanju uslova za bilo kakav izbor.\nPozivamo predstavnike Evropskog parlamenta da uvaže zahtev i pozovu predstavnike iz Udruženja #1od5miliona na sastanak 12. decembra, te na taj način čuju ono što građani, koji već godinu dana protestuju na ulicama Srbije, imaju da im poruče.


“Ifigenija” u koprodukciji pozorišta Centra za kulturu Kolašin i Bjelopoljskog pozorišta biće odigrana na sceni Kamernog teatra u Sarajevu – CENTAR ZA KULTURU\n14/12/2021 15/12/2021 centarorgme\nPredstava „Ifigenija“, u produkciji Centra za kulturu Kolašin i Bjelopoljskog pozorišta Centra za kulturu biće igrana na teatarskom festivalu “Dani Jurislava Korenića” u Kamernom teatru 55 u Sarajevu 18. decembra.\nProdukcija ove predstave, u režiji Zorana Rakočevića, rađene po tekstu Euripida „Ifigenija u Aulidi“, namjera je da saradnjom dvije ustanove kulture obogatimo profesionalni repertoar našeg pozorišta i pokažemo kapacitet da, male nezavisne produkcije, mogu da pariraju velikim pozorišnim kućama.\nU ovom komadu igraju Jelena Đukić, Anđelija Rondović, Đorđije Tatić, Petar Novaković i Moamer Kasumović, zatim studenti glume na Fakultetu dramskih umjetnosti sa Cetinja u klasi profesora Branimira Popovića, Una Lučić i Ognjen Sekulić. Dio glumačkog tima je i muzičar Bojan Peko Minić koji je i autor muzike, dok predprodukciju potpisuje Jelena Šoškić.\nOvo je prvi put da predstava, koja je nastala pod okriljem naše Ustanove, svoju igru prikazuje na pozorišnoj sceni sa tradicijom i renomeom kakva je scena Kamernog teatra 55.\nPredstava će se igrati sa početkom u 20 časova.\nDesna 2 slidera Predstave\nNovogodišnji koncert KUD-a ,,Tekstilac”


Radulović: Sankcije Rusiji ostaju – Portal Nikšić\nRadulović: Sankcije Rusiji…\nRadulović: Sankcije Rusiji ostaju\nCrna Gora će, čim dozvole finansijske mogućnosti, otvoriti ambasade u Hagu i Kopenhagenu, posebno imajući u vidu da se pokazalo da je Holandija jedna od najzahtjevnijih članica Evropske unije (EU) kada govorimo o politici proširenja, najavio je ministar vanjskih poslova Đorđe Radulović, piše MINA.\nRadulović je u intervjuu Vijestima rekao da Vlada nije na sjednici u četvrtak odlučivala koje će ambasadore, politički postavljene, opozvati, ali da će to uraditi vrlo brzo.\nOn je kazao da ne želi govori o imenima iako određeni ljudi svojim izjavama potežu to pitanje i da će svi koji budu opozvani biti blagovremeno obaviješteni u skladu sa zakonom i praksom.\n“Znam da dio javnosti očekuje da budu vraćeni određeni ambasadori, ali mi nijesmo populisti i ovo nije nikakav revanšizam, nego želimo da napravimo sistem koji će raditi i kada prođe ova vlada, bez obzira koliko bude trajala”, kazao je Radulović.\nOn je rekao da nije član niti jedne političke partije, pa bi iz tog ugla bilo kakav politički revanšizam bio bespredmetan.\nRadulović je kazao da formalno-pravno i tehnički možemo odmah da ukinemo sankcije Rusiji, ali da ako želimo u EU, moramo poštovati njena pravila.\nOn smatra da sankcije Rusiji više povređuju sentiment određenog broja ljudi kojima je Rusija bliska, nego samu Rusiju.\nRadulovič je rekao da u potpunosti ima razumijevanje za te ljude, ali da oni moraju da znaju da uvođenjem sankcija ne objavljujemo rat Rusiji.\n,,Nijesmo neprijatelji Rusije i obavijestio sam ruskog ambasadora u razgovoru da sankcije ostaju na snazi, ali da ćemo da tražimo saradnju u svim oblastima koje ne narušavaju naše evropske strateške prioritete”, naveo je Radulović.\nOn je najavio je zatvaranje nekih diplomatskih predstavništava, isključivo zbog mjera štednje.\nTags: đorđe radulović


Centar DBA: Državni udar – rušenje iznutra – NOVA TV\n22/06/2021 6:38 AM\nјан 4, 2021 Centar DBA\nPrisluškivanje predsednika Republike Srbije teško da ima za cilj povećavanje nivoa bezbednosti a sigurno je da su takve stvari rađene mimo svih zakona.\nOpšte je poznato da su uvek postojale paralelne strukture bezbednosti u samim državnim institucijama. Pored toga, imamo i strukture bezbednosti i pojedince koji usko sarađuju sa policijskim strukturama ali i sa stranim obaveštajnim agencijama. Primera radi, u vreme svoje vladavine DS je uvezla ozbiljnu opremu za prisluškivanje kojoj se posle 2008. godine gubi trag. Ona je korišćena tada protiv političkih neistomišljenika ali i protiv onih koji su bili u koaliciji sa njima. Najgore od svih prošao je Vuk Obradović kome je u tom periodu nameštena afera. Naravno ne smemo da zaboravimo ni da se u Crnoj Gori, 2006-te godine gubi trag, u to vreme ozbiljnoj opremi, „Jaguar“ koja je bila u vlasništvu Vojske Srbije i Crne Gore. Kasnije je ta oprema mogla da se vidi u rukama tadašnjeg režima Mila Đukanovića čiji su ljudi često tu opremu znali da iznajmljuju kriminalnim grupama.\nDržavnim organima, za mere prisluškivanja i tajnog praćenja, potreban je nalog suda. U teoriji, za bilo kakve mere mora da postoji opravdan razlog. Međutim, pitamo se koji je to razlog da je predsednik Republike Srbije bio na merama? Realno, jedini razlog može da bude državni udar, odnosno rušenje predsednika i same vlasti. Kako sva istraživanja pokazuju da predsednik Republike Srbije praktično i nema nekoga ko bi mogao da ga ugrozi na izborima, određene strukture su koristeći svoje pozicije i pristupačnost sofisticiranoj opremi, ali sigurno uz pomoć određenih insajdera, pristupili izvršavanju ozbiljnog krivičnog dela. Postavlja se pitanje koje mere su još bile primenjivane osim tajnog nadzora komunikacije, i da li je još neko iz predsednikov okruženja bio na merama. Iskreno se nadamo da će istraga utvrditi i ustanoviti sve važne elemente ovog krivičnog dela.\nNesumnjivo je da je ovo opasna situacija koju svi treba da shvatimo ozbiljno. Prisluškivanje predsednika države je samo jedan segment u nizu koji jasno govori da imamo ozbiljne paralelne strukture bezbednosti, samo je važno da se utvrdi za čiji interes rade i ko su im insajderi. Da li su isti oni koji su prisluškivali predsednika, na merama držali i operativce i direktora BIA, kao i da li su učestvovali u nameštanju slučaja Jovanjica. Deluje da su sve te stvari povezane, pa je veliko pitanje šta možemo očekivati u narednom periodu, možda promene u sastavu Narodne Skupštine i pravljenja nove poslaničke grupe?\nCentar za bezbednost, istrage i odbranu DBA apeluje na nadležne da slučaj prisluškivanja predsednika ne ostane samo slovo na papiru i naslovi u dnevnoj štampi, nego da se odgovorni privedu i procesuiraju. Ne sumnjamo da je do sada istraga došla do određenih dokaza, ali svakako i kada se slučaj privede kraju, potrebno je dodatno ispratiti određene ljude i dešavanja, pre svega zbog činjenice da su u ovo sigurno upleteni i ljudi koji su bili često u bliskom kontaktu sa predsednikom.


PONOVO PREKO 10.000 ZARAŽENIH U JEDNOM DANU: Epidemija hvata zamah u Francuskoj | Novosti.RS\nZa jedan dan preminulo je 78 ljudi.\nU bolnicama se nalazi oko 5.800 bolesnika, 180 više nego u ponedeljak, a na veštačkoj ventilaciji oko 950, tridesetak više nego dan ranije.\nProcenat pozitivnih iznosi 6,1 i u stalnom je rastu.\nFrancuska je evropska zemlja u kojoj trenutno postoji daleko najveći dnevni broj pozitivnih slučajeva korona virusa.\nkorona virus u Francuskoj Korona virus broj zaraženih virusom korona preminuli od korone Francuska


Pregled sedmice: Od hidžaba u vojsci do vakcina kao “nezakonitog lijeka” - Zašto ne\nDecembar 7, 2021\t Biljana Livančić-Milić\nU protekloj sedmici, Istinomjer se bavio ocjenjivanjem istinitosti izjava zvaničnika/ca i analizama aktuelnih tema u bh. društvu.\nTokom televizijskog gostovanja, delegatkinja u Domu naroda PSBiH Dušanka Majkić komentarisala je zahtjev predsjednika SDA Bakira Izetbegovića za ocjenu ustavnosti člana 12, stavovi (2) i (4), pravila službe Oružanih snaga BiH (OSBiH) u pogledu nošenja hidžaba kao dijela vojne uniforme, ali i nošenja brade. Istinomjer je neutemeljenom ocijenio tvrdnju Majkić da se hidžab i brada u Oružanim snagama nose samo u islamskim zemljama.\nČlan Predsjedništva Bosne i Hercegovine i predsjednik SNSD-a Milorad Dodik bio je gost emisije “Drugi ugao” na RTRS-u gdje je, govoreći o Ustavnom sudu Bosne i Hercegovine i stranim sudijama, rekao da “nema ni zemlje u pokušaju, a kamoli ozbiljne zemlje u svijetu, koja u svom ustavnom sudu ima strance”, što je ocijenjeno kao neutemeljena tvrdnja.\nU svom televizijskom gostovanju, predsjednik BOSS-a Mirnes Ajanović govorio je o vakcinama, tvrdeći da su vakcine “nezakonit lijek” jer nemaju važeću dozvolu za promet. Ova tvrdnja ocijenjena je neistinom, jer su vakcine uvezene po važećim zakonima Bosne i Hercegovine.\nNeistinom je ocijenjena tvrdnja Igora Crnadka, koji ustvrdio da će stranke koje su danas u opoziciji, a koje dolaze iz Republike Srpske, nakon narednih izbora predstavljati taj entitet u Vijeću ministara BiH.\nIstu ocjenu dobio je i zastupnik u Skupštini Kantona Sarajevo Amel Mekić, koji je, u intervjuu za portal Source, ustvrdio da je Bosna i Hercegovina jedina zemlja u kojoj izborni prag za učestvovanje političkih aktera u raspodjeli mandata u zakonodavnim tijelima iznosi 3%.\nU sedmici koja je iza nas, Istinomjer se bavio i analizom zimskog čišćenja i održavanja cesta u Kantonu Sarajevo. Podijeljena nadležnost između gradskih i drugih općina u KS, te održavanje magistralnih i autocesta koje prolaze kroz Sarajevo, a gdje navedena javna preduzeća posebno dodjeljuju poslove zimskog održavanja, sasvim sigurno utiču na prohodnost saobraćajnica u glavnom gradu tokom zimskih mjeseci.\nPisali smo i o inicijativi za pokretanje opoziva načelnika Općine Velika Kladuša Fikreta Abdića, koju je potpisalo i u skupštinsku proceduru uputilo 12 općinskih vijećnika/ca.\nIstinomjer se bavio i ukidanjem poreza na uloške i tampone kao osnovne higijenske potrepštine koje ne predstavljaju luksuz. Povod za analizu bila je nedavna inicijativa Sarajevskog otvorenog centra (SOC) za ukidanje poreza na higijenske proizvode, odnosno, higijenske uloške, pelene, tampone i slične proizvode za žene i djecu.\nOd lokalnih tema izdvajamo najavu načelnika Opštine Laktaši Miroslava Bojića da će do maja naredne godine biti završen glavni projekat i građevinska dozvola za izgradnju srednjoškolskog centra u Laktašima.\nU Beogradu, 5. maja 2022, Reporting Diversity Network 2.0 je održao regionalnu konferenciju pod nazivom “Gdje su...\nEvropski koledž, najstariji institut postdiplomskih evropskih studija, osnovan 1949. u Brižu, u Belgiji, u svom kampusu Natolinu, u Varšavi, u akademskoj 2021/22. organizuje jednogodišnji...\nPredstavnice Udruženja građana i građanki “Zašto ne” Danira Karović i Amina Izmirlić Ćatović tokom protekle sedmice održale su sastanke s predstavnicima/ama Vlade Zapadnohercegovačkog kantona,...


Blagojević: Zakon o upravljanju rizikom od nepogoda do kraja godine\nBeta\t 28. oktobra 2015. 16:15\nŠef Kancelarije Vlade Srbije za obnovu poplavljenih područja Marko Blagojević izrazio je danas nadu da će Srbija dobiti do kraja godine nacrt zakona o upravljanju rizikom od elementarnih nepogoda i rekao da će EU podržati sa 40 miliona evra razvoj sistema prevencije od elementarnih nepogoda u Srbiji.\n“Nadam se da će nacrt zakona biti prosledjen Skupštini tokom jesenjeg zasedanja i usvojen do kraja godine”, rekao je Blagojević na skupu o pomoći EU Srbiji nakon prošlogodišnjih poplava, organizovanom na štandu EU na Medjunarodnom sajmu knjiga u Beogradu.\nPrema njegovim rečima, zakon će urediti nadležnosti u upravljanju rizikom od nepogoda, utvrdjivanje rizika i izradu procene rizika na nivou lokalnih samouprava, kao i utvrdjivanje zona neposrednog rizika u kojima bi bile zabranjene aktivnosti poput izgradnje kuća.\nZakon predvidja i uspostavljanje novog tela na nacionalnom nivou koji bi nadziralo primenu obaveza, dodao je Blagojević.\nBlagojević je precizirao da će od tih 62 miliona evra 40 miliona biti namenjeno razvoju sistema prevencije, uključujući nabavku opreme i izgradnju nasipa i sistema za rano upozoravanje.\n“Sistem koji sada kreiramo namenjen je tome da nikada više Srbija ne gleda sa žaljenjem unazad jer nije sprečena prekomerna šteta”, istakao je Blagojević.\nPodsetio je da je EU dala najveću pomoć Srbiji za obnovu od prošlogodišnjih poplava u visini od 162 miliona evra.


Šef Kancelarije EU na Kosovu - Szunyog: ZSO međunarodna obaveza koja se mora ispuniti | Info-ks.net\n26.11.2021 u 12:40\nŠef Kancelarije EU na Kosovu Szunyog: ZSO međunarodna obaveza koja se mora ispuniti\nŠef Kancelarije Evropske unije na Kosovu Tomáš Szunyog ističe da „Kosovo ima obavezu da primjeni sporazum za Zajednicu opština sa srpskom većinom i da može da uputi nacrt Ustavnom sudu da se prilagodi njegovim uslovima“, prenosi Koha.\nSzunyog je naveo dva razloga zbog kojih EU smatra da je potrebno sprovesti sporazum i naglasio da EU insistira na sprovođenju ovog sporazuma zato što se sve češće čuje da on neće biti sproveden.\n„Prvi razlog je da je ovo međunarodni sporazum koji su potpisali predstavnici Kosova u kontekstu dijaloga i da se međunarodni sporazumi moraju poštovati. Drugi razlog je da su neki od tih sporazuma ratifikovani u Parlamentu Kosova, parlamentarnom većinom i kosovskim sistemom rukovođenja. Ono zbog čega mi sada insistiramo na ovoj temi su glasine da ti sporazumi nisu relevantni i da neće biti ispunjeni“, rekao je Szunyog.\nPrema njegovim riječima, primjenu ovog sporazuma je međunarodno pravna, ali i nacionalna obaveza.\n„Očekivao bih da se, ako je ovo pravna država, mora poštovati domaća pravna obaveza, ali i zakonska obaveza prema međunarodnim sporazumima. Ako niste zadovoljni nekim međunarodnim obavezama ili nekim postojećim zakonodavstvom, onda postoje neke procedure kako to možete promjeniti tako što ćete predložiti druge alternative. Ono što je važno jeste da postoji refleksija da obaveze iz prošlosti postoje i da se ne mogu zanemariti“, poručio je Szunyog.\nUstavni sud ne kaže da se ZSO ne može formirati\nPovodom odluke Ustavnog suda da 23 tačke sporazuma nisu u skladu sa Ustavom, Szunyog je rekao da Ustav ne kaže da se Zajednica srpskih opština ne može formirati.\n„Da budem jasan po ovom pitanju, postoje dva sporazuma. Jedan je iz 2013. godine, to je ovaj o kome sam govorio i koji je postignut kao dogovor, potpisan i ratifikovan u Skupštini. Postoji još jedan sporazum iz 2015. godine i koji je stavljen pod lupu Ustavnog suda, ali Ustav ne kaže da se ZSO ne može formirati i da se ta obaveza ne može ispuniti. U stvari, on kaže da traži da se ponovo izradi statut ove Zajednice srpskih opština i još jednom pošalje Ustavnom sudu“, naveo je dalje šef EU na Kosovu.\nKao izlaz iz ove situacije, Szunyog vidi u tome da Kosovo treba da pošalje prijedlog rješenja.\n„Jednostavno bih zamolio Vladu Kosova da postupi u skladu sa svojim državnim obavezama, kao i međunarodnim, i da se saglasi sa uslovima Ustavnog suda. Dakle, izraditi statut ZSo, predstaviti ga Sudu i pregovorima u dijalogu“, dodao je on.\nSzunyog je odbacio tvrdnje da je EU jednostrana i da podržava samo jednu stranu.\n„Naš interes je da i zvanična Priština i zvanični Beograd postignu sporazum i postignu ovaj pravno obavezujući sporazum koji bi rešio sve još uvijek otvorene probleme i koji bi onda omogućio i Kosovu i Srbiji da nastave ka Evropskoj uniji“, dodao je Szunyog.\nOn je, govoreći o potrebi konačnog pravno obavezujućeg sveobuhvatnog sporazuma na kraju dijaloga, naglasio da je sporazum o registarskim tablicama, koji je postignut krajem septembra, primjer da „ako dvije zemlje rade ozbiljno, može da se postigne dogovor“.\nSzunyog smatra da je realan i dobro planiran cilj za postizanje konačnog sporazuma u okviru mandata Kurtijeve vlade.\nPrema njegovom mišljenju, strane u dijalogu treba da se usredsrede na pregovore o sporazumu koji otvara put za budućnost, ali „naravno da se to ne može učiniti bez suočavanja sa prošlošću“.\nTomáš SzunyogUstavni sudZSO


Sastanak Udarne grupe za borbu protiv trgovine ljudima i ilegalnih migracija u Sarajevu\nUdarna grupa za borbu protiv trgovine ljudima i ilegalnih migracija nastaviće intenzivne aktivnosti u okviru svojih nadležnosti, u cilju što efikasnije borbe protiv trgovine ljudima i organizovanih ilegalnih migracija, saopšteno je poslije sastanka, u ponedjeljak u Sarajevu.\nSastanak je održan nakon što je zamjenica direktora USAID-a u BiH Bonnie Glick, u intervjuu za Radio Slobodna Evropa, 5. februara, izjavila da bi vlada BiH mogla ostati bez američke pomoći ako ne riješi problem s trgovinom ljudima u narednih godinu dana.\n“Na sastanku je razgovarano o stanju u oblasti procesuiranja kaznenih djela međunarodne trgovine ljudima, kao i kaznenih djela trgovine ljudima propisanih zakonima entiteta i Brčko Distrikta BiH, u čijem riješavanju će značajno doprinijeti Mreža specijaliziranih tužitelja i istražitelja za borbu protiv trgovine ljudima, kao i koordinacioni timovi, čija je uspostava u toku na svim nivoima vlasti u BiH”, saopšteno je.\nSastankom je predsjedavala rukovoditeljica Udarne grupe, glavna tužiteljica Tužiteljstva BiH, Gordana Tadić, a učestvovali su predstavnici tužilaštva, policijskih, sigurnosnih i agencija za provođenje zakona koji su uključeni u otkrivanje i procesuiranje ovih kaznenih djela, uz prisustvo predstavnika međunarodnih institucija.\nMinistar sigurnosti Bosne i Hercegovine Fahrudin Radončić u intervjuu za Radio Slobodna Evropa (RSE), 6. februara, odbacio je tvrdnje zamjenice direktora USAID-a Bonnie Glick u kojima je za RSE kazala da "ukoliko se BiH ne pozabavi pitanjem trgovine ljudima i ne zaustavi dalje padanje na listi, postoji opasnost od povlačenja sredstava SAD iz zemlje".


Najvažnije kod nedeljne runde briselskog dijaloga na najvišem nivou, u kojoj su učestvovali predsednici Srbije i Kosova, Aleksandar Vučić i Hašim Tači, "jeste što je uopšte i održana", ocenjuju sagovornici Radija Slobodna Evropa osvrćući se na atmosferu koja je pratila organizovanje ovog susreta i izjave koje su se uoči nje čule.\nIza "teških, ali ohrabrujućih" razgovora, kakvim ih je ocenila šefica evropske diplomatije, Federika Mogerini, i dalje će biti trzavica poput prebrojavanja država koje su priznale Kosovo, ali će to, smatraju analitičari, imati sve manju važnost u odnosu na opredeljenost da se proces normalizacije odnosa privede kraju.\n"Mislim da su se tenzije sada smirile", rekao nam je profesor na beogradskom Fakultetu političkih nauka Dragan Đukanović, ocenivši i da je kompromis reč koja bi mogla da objedini izjave dvojice predsednika, date nakon susreta u Briselu.\n"Pokazivanje neke vrste spremnosti za kompromis iako smo imali izjave koje su bile prilično radikalne od nekih zvaničnika i vlasti u Prištini i u Beogradu, kada je u pitanju bila priprema ovog sastanka i nekoliko nedelja pre ovog sastanka. Mislim da su se ipak tenzije smirile i da će očigledno ovaj proces koji ulazi u jednu sasvim novu dinamiku, ići mnogo brže nego što su mnogi i očekivali kada je u pitanju proces normalizacije", kaže Đukanović.\nU danima uoči poslednje runde briselskog dijaloga, predsednik Srbije Aleksandar Vučić je beogradskim medijima govorio da neće pristati na pritisak, mada je spreman na kompromis, te da razmišlja i da li uopšte da ide u Brisel.\nPrvog dana meseca u kome je ova runda održana, Vučić je govorio da Prištinu jedino zanima "kako da preuzme potpunu kontrolu nad severom Kosova" na kojem su Srbi većina, a nekoliko dana kasnije i da očuvanje mira i stabilnosti postaje sve teže jer, kako se izrazio, "Albanci postaju sve nervozniji".\nTemperaturu je u junu podigla i stara tema lobiranja Srbije za smanjenje broja država koje su priznale Kosovo, pa je tako, ministar spoljnih poslova Ivica Dačić, na vanrednoj press konferenciji na kojoj je rekao da je Liberija povukla svoje priznanje, ponovio da će broj država koje priznaju Kosovo biti ispod 100, što će, dodao je, onemogućiti Kosovo da postane članica međunarodnih organizacija.\nNakon nedeljnog dijaloga u Briselu, međutim, ton je bio primetno drugačiji, ukazuje profesor Dragan Đukanović koji je i potpredsednik nevladine organizacije Centar za spoljnu politiku.\n"Mislim da je Evropska Unija, kada je u pitanju sveobuhvatni pravno obavezujući sporazum verovatno iznašla neku vrstu kreativne formule koja može da zadovolji obe strane. I, upravo ističući u tim principima koji su juče bili predstavljeni, a koji još uvek nisu javno objavljeni, verovatno su obe strane mogle da vide da postoji neka mogućnost kompromisa koji može da ih zadovolji, a da drugu stranu ne dovede u status gubitnika", kaže Đukanović.\nUprkos smirenom tonu i pozivima na kompromis koji su pratili dijalog u Briselu, na marginama ovih razgovara se ponovo povela i polemika o broju država koje su priznale Kosovo, a odvijala se između ministara spoljnih poslova, Ivice Dačića i Bedžeta Pacolija.\nNa marginama razgovara se ponovo povela i polemika o broju država koje su priznale Kosovo\nDušan Janjić iz Foruma za etničke odnose, ocenjuje da "borba" za smanjenje broja država koje su priznale Kosovo liči na "Sizifov posao", čiji cilj i nije da se stigne "na vrh brda".\n"Već da postoji jedna priča koja je medijski i politički važna i koja treba zapravo da održava tu predstavu u javnosti Srbije da ova vlada nije izdajnička i da ona neće priznati Kosovo. Znači, to je dokazivanje – mi smo uporni, mi se borimo i postižemo šta možemo. I, naravno, time donekle komplikujemo put Kosova u UNESCO, u UN i otežavamo posao onoj drugoj strani, u ovom slučaju zapadu", ocenjuje Janjić.\nTema broja država koje su priznale Kosovo, očigledno je nešto čime će se baratati i u narednom periodu, smatra profesor Dragan Đukanović, ali, kako ističe, ona će sa razvojem dijaloga otići u drugi plan. "Mislim da to neće sada biti od suštinskog značaja, koliko će od suštinskog značaja biti opredeljenost EU da se ovaj proces privede kraju. Mislim da je to sada ključna stvar", rekao je Đukanović.\nVažan utisak koji su ostavili poslednji razgovori dvojice predsednika u Briselu, primećuje Đukanović, jeste i to da su obe strane nastavak dijaloga shvatile kao "ulazak u završnicu" procesa normalizacije odnosa otpočetog marta 2011. godine, kada su za sto u Briselu, u tehničkom dijalogu seli prvi pregovarači – Borko Stefanović, tadašnji politički direktor Ministarstva spoljnih poslova Srbije i Edita Tahiri, zamenica kosovskog premijera.\nBrisel: Dogovoreno intenziviranje dijaloga i mirno rešavanje problema\nEvropska Unija je, podsetimo, nastavak dijaloga označila početkom "intenzivne faze”, što su po završetku trilateralnog sastanka dvojice predsednika i šefice evropske diplomatije Federike Mogerini, u izjavama potvrdili i Vučić i Tači.\nNa kraju tog procesa nalazi se pravno obavezujući sporazum o sveobuhvatnoj normalizaciji odnosa.\n"Ako ne bude postignut", primetio je Tači, to će "skupo koštati i jednu i drugu stranu".\n"Moramo", poručio je u Briselu Vučić, da "pronađemo rešenje koje je racionalno i koje odgovara građanima Srbije, ali koje će ukazivati respekt i prema drugoj strani", a "sve probleme da rešavamo u miru".\nPredstavnica EU, Federika Mogerini je, dan nakon razgovora, rundu dijaloga ocenila "teškom, ali ohrabrujućom".\nDačić i Pacoli u Briselu različito o zemljama koje su priznale Kosovo


Bajern dve nedelje neće moći da računa na povređenog Lama - Evropske lige, Fudbal\nBajern dve nedelje neće moći da računa na povređenog Lama\nSite Default 28.11.2013., 17:26\nKapiten minhenskog Bajerna i reprezentacije Nemačke, Filip Lam, odsustvovaće sa terena narednih 15 dana zbog istegnuća mišića zadnje lože.\n30-ogodišnji fudbaler se povredio na gostovanju ekipi moskovskog CSKA u okviru 5. kola grupne faze Lige šampiona. Već nakon pola sata igre Lam je morao da napusti teren zbog problema sa zadnjom ložom desne noge.\nIako se prema prvim lekarskim nalazima činilo da nije u pitanju ozbiljnija povreda, kapiten Bajerna će ipak morati da propusti najmanje dve utakmice. Naredne subote Bavarci dočekuju Ajntraht, dok ih u sredu očekuje gostovanje Augsburgu u okviru Kupa Nemačke.\nOvom povredom Filip Lam se pridružio listi od čak 7 igrača Bajerna koji trenutno odsustvuju sa terena, među kojima su Batštuber, Kontento, Švajnštajger, Šaćiri, Mandžukić, Pizaro i kandidat za najboljeg igrača 2013. godine, Frenk Riberi.\nBajern MinhenFilip Lam\nPrethodna vest Ramose svaka čast\nSledeća vest Ronaldo: Real će ove sezone osvojiti Ligu šampiona i Primeru!\nRamose svaka čast\nRonaldo: Real će ove sezone osvojiti Ligu šampiona i Primeru!


DOMINACIJA APATINACA NA TRCI U KANJIŽI - Radio Dunav\nOpština Kanjiža i Atletski klub Partizan Kanjiža su protekle subote 12. avgusta, bili organizatori 36. međunarodne atletske trke Kanjiža 2017, na kojem je nastupilo nekoliko stotina takmičara iz Republike Srbije i Mađarske, gde su veoma uspešan nastup i odlične rezultate imali su članovi Atletskog kluba Apatin koji su na takmičenju nastupili u velikom broju.\nU trci na 22 kilometra ubedljivu pobedu ostvarila je Mariana Čegar Lukić, Rajmond Halai osvojio je 9. mesto u sveukupnom poretku (3. mesto u kategoriji), dok je Goran Bajić osvojio 14. mesto (4. mesto u kategoriji).\nNa duplo kraćoj stazi 10, 5 kilometara, u muškoj konkurenciji ubedljivu pobedu u sveukupnom poretku ostvario je Đuro Borbelj, četvrto mesto i prvo mesto u starosnoj kategoriji osvojio je Goran Čegar koji je po prvi put nastupio na takmičenjima u 2017. godini, Miroslav Pešić u sveukupnom poretku osvojio je 9. mesto (1. mesto u starosnoj kategoriji). Dobar nastup u trci imali su i Milan Kovačić koji je osvojio 21. mesto (5. mesto u starosnoj kategoriji), Filip Demić ostvario je 24. vreme (3. u kategoriji), Tihamer Sirak, Ajredin Ajeti i drugu trku u klupskom dresu Vladimir Teodosić koji je poboljšao rezultat u odnosu na debitantski nastup koji je bio prethodne nedelje u Bečeju. Kod žena u trci na 10,5 kilometara nastupile su i Danijela Dragojević koja je osvojila 7. mesto ukupno (3. mesto u kategoriji) i Alisa Bajić koja je u ukupnom plasmanu osvojila 24. mesto.\nU trci na 3,5 kilometara najmlađa članica AK Apatin na takmičenju Anastazija Halai trijumfovala je u trci na 3500 metara.\nU ekipnom plasmanu u trci na 10,5 kilometara gde se bodovao plasman šest najboljih takmičara is svake ekipe, ubedljivu pobedu ostvarili su Đuro Borbelj, Goran Čegar, Miroslav Pešić, Milan Kovačić, Filip Demić pojačani sa takmičarkom iz Novog Sada Aleksandrom Burkanović koja trenira pod stručnim nadzorom Mariane Čegar Lukić.\nTreba napomenuti da veći deo takmičara koji su ostvarili odlične rezultate rade pod stručnim nadzorom Gorana Čegara i Mariane Čegar Lukić.\nSledećeg vikenda se u Sremskoj Mitrovici u organizaciji Atletskog kluba Srem održava Letnji miting prijateljstva gde će nastupiti najmlađi članovi AK Apatin, predvođeni trenerom Bojanom Tomaševićem.\nTagged ak apatin DOMINACIJA APATINACA NA TRCI U KANJIŽI\nODRŽANA 5. SEDNICA SKUPŠTINE OPŠTINE APATIN\nKK DUNAV U SUBOTU PROTIV KADETA


Datum kreiranja utorak, 07 novembar 2017 07:08\nRadove na uredjenju korita reke Kolubare obišao je gradonačelnik Slobodan Gvozdenović. Gradonačelnik najavio za narednu godinu i asfaltiranje saobraćajnice od Austroterma do nove industrijske zone.\nRadovi na regulaciji korita reke Kolubare uveliko traju, a radovima upravlja austrijska agencija ADA koja je i raspisala tender za izvodjača radova i na tenderu izabrala konzorcijum tri firme, francuski „Suez“, beogradsku „Hidrotehniku“ i preduzeće „Eroziju“.\n“ Ove radovre finansira Evropska delegacija u Srbiji sa 4,2 miliona evra. Radovi prktično kreću od Obnice u dužini od 2 km, a prvi put biće rekonstruisan I deo kod stadiona Budućnosti I potom od belog mosta na Kolubari naniže. Deo gde se sada nalazimo nikada nije bio uredjen”, rekao je Gvozdenović novinarima na mostu u Ulici Norveških interniraca.\nPo njegovim rečima već naredne godine biće uradjena I saobraćajnica sa druge strane reke koja praktično preko postojećeg mosta povezuje MZ Gradac sa postojećom industrijskom zonom, MZ Kolubara II I samim gradom pa I Duplim trakama. “Biće uradjena saobraćajnica od Ulice Mirka Obradovića pa sve nizvodno. Jedan krak će se odvojiti I takodje biti uradjen prema Železničkoj stanici I prema Toplani. Ono što je važno jeste da se konačno radovi odvijaju I u ovom delu grada, a do sada je uradjena I eksproprijacija I mislim da je ostalo još jako malo da se otkupi kako bismo mogli da uradimo pomenute saobraćajnice”, rekao je Gvozdenović napomenuvši da je neophodno uraditi još 1,2 km saopbraćajnice prema zoni Stefil I još dodatnih kilometar prema novoj industrijskoj zoni.\nU vezi najavljenih radova Gvozdenović kaže I da će grad u narednoj zatražiti pomoć I ministarstava.\nKako se već ovih dana radi na planiranju budžeta za 2018 godinu Gvozdenović je za Vamediu potvrdio da će težište narednog budžeta biti na infgrastrukturi.


Odalović: Verujem da će istraga procesuirati Tačija i Haradinaja - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Odalović: Verujem da će istraga procesuirati Tačija i Haradinaja\nOdalović: Verujem da će istraga procesuirati Tačija i Haradinaja\n10.januar 2019. Izvor: Tanjug\nPrva grupa bivših pripadnika OVK danas, posebnim avionom iz Prištine, ide za Hag, gde će ih saslušati tužioci Specijalnog suda za zločine počinjene tokom rata. Generalni sekretar Ministarstva spolјnih poslova Velјko Odalović rekao je za RTS da veruje da oni ne idu kao svedoci, već da će se naći na listi onih koji su osumnjičeni i koji će, kako se nada, biti optuženi.\nMeđu pozvanima se nalazi nekoliko visokih zvaničnika, pripadnika iz komandne strukture tzv. Oslobodilačke vojske Kosova, rekao je za Dnevnik RTS-a Velјko Odalović.\n"To je nešto što je posebno važno jer smo mi u saradnji sa specijalizovanim tužilaštvom prikupili dosta podataka i ukazali na direktnu povezanost lјudi koji su bili u komandnoj strukturi sa zločinima koji su bili počinjeni", rekao je Odalović.\nVeruje da svedoci sigurno neće biti Rusa Mustafa, Sulejman Selјimi i Remzi Šalјa, već da će se naći na listi onih koji su osumnjičeni i koji će, kako se nada, biti optuženi.\nIstiče da je izvesno da postoje brojni dokazi o zločinima koji su počinjeni, kako na teritorijama na kojima su oni priznali da su bili odgovorni, tako i izjave svedoka i dokazi koji su prikuplјeni.\n"Važno je istaći da je veliki broj pripadnika srpske i albanske nacionalnosti koji su bili u zatvorima te takozvane Oslobodilačke vojske Kosova ubijen, jedan broj njih je pobegao, neki su pušteni", podseća Odalović.\nNavodi i da Komisija za nestala lica i dalјe vodi evidenciju o više od 580 lica srpske i nealbanske nacionalnosti koji su bili u oko 140 ilegalnih zatvora.\nVeruje da će se istraga nastaviti, jer, kako navodi, postoji mnogo informacija i dokaza i dodaje da će morati da se sprovede i temelјna istraga o "žutoj kući" i zločinima koji su tamo počinjeni.\n"Najvažnija stvar je da se najzad razgovara i da se u nekoj sudskoj instanci privode lјudi na saslušanje i sa krivičnim prijavama nad Srbima i ostalim nealbancima. To do sada nikad nije urađeno. Nadam se da će to i nama pomoći da rasvetlimo nekoliko slučajeva nestalih lica", napominje Odalović.


Prevent pokreće besplatnu Školu tekstila – Visokoin.com\nPočetna stranica » Prevent pokreće besplatnu Školu tekstila\nPrevent pokreće besplatnu Školu tekstila\nPrevent Fabrics, članica Prevent grupacije koja se bavi proizvodnjom tekstilnih materijala za automobilsku industriju u januaru naredne godine pokreće jednomjesečni besplatni program Škole tekstila.\n“Ovaj projekat smo pokrenuli s namjerom da se učesnici praktično upoznaju sa tekstilnom industrijom koja je u ekspanziji, ne samo u Preventu, nego i u BiH ali i u Europi. Na taj način mi direktno edukujemo svoj budući potencijalni kadar s obzirom da svi polaznici pored certifikata, ulaze u bazu aplikanata čime ostvaruju prednost prilikom zapošljavanja”, poručuju iz Uprave Prevent Fabrics iz Visokog.\nSvi zainteresovani se mogu prijaviti u Školu tekstila do 30.11., dok je rok za prijavu na konkurs za dodjelu stipendija 31.12.2013. Više informacija o uslovima koje kandidati trebaju ispunjavati se može pronaći na stranici prevent.ba.


Danilo Paunović Archives - PPmedia\nNakon vesti objevljene na našem portalu da će uskoro krenuti proizvodnja u delu prozvodnog pogona nekadašnje Fabrike obuće “Zlatar”, te izjave date od strane vlasnika firme Link doo, Danila Paunovića da će u ovom pogonu uskoro pokrenuti proizvodnju konfekcije i tekstila, oglasili su se i iz novovaroške lokalne samouprave. Opština Nova Varoš kupila je nekadašnju […]\nadminpp033 Нема коментара 22 фебруара, 2017 12:11 pm\nNova Varoš: Kreće proizvodnja konfekcije, potreban veći broj radnika\nU delu prozvodnog pogona nekadašnje Fabrike obuće “Zlatar” u Novoj Varoši, firma Link doo uskoro pokreće proizvodnju konfekcije i tekstila. Prema rečima vlasnika ovog preduzeća Danila Paunovića, već je ugovoren posao za inostranog kupca, montaža mašina je u toku te se očekuje i skorije pokretanje proizvodnje. “Stigao nam je jedan deo šivaćih mašina i montaža […]\nadminpp033 Нема коментара 21 фебруара, 2017 5:17 pm\nVizitorski centar deo novovaroške turističke ponude\nNa jezeru Kokin Brod kod Nove Varoši otvoren je Vizitorski centar, gde će ljubitelji jezera i prirode imati priliku da uživaju u letnjem odmoru. Na ovom kupalištu sezona je počela 18. juna, a vlasnici ističu da će gostima biti pružen savremeni smeštaj, kao i brojne druge mogućnosti koje čine bogatu ponudu ovog turističkog potencijala. Pored […]\nadminpp033 Нема коментара 22 јуна, 2016 12:30 pm


08-17-2007, 11:52 AM #1\nCetvrtak, 16. avgust 2007. 20:52\nNovi softver kojim se može utvrditi identitet organizacija koje uredjuju stranice "Vikipedije" (Wikipedia) otkrio je da je američka Centralna obaveštajna služba (CIA) unosila izmene u odredjene tekstove.\n"Vikipedija skener" je navodno je pokazaoa da je stranica posvećena iranskom predsedniku Mahmudu Ahmadinedžadu uredjivana sa kompjutera CIA, prenosi BBC.\nMedju ostalim izmenama obavljenim sa kompjutera američke špijunske organizacije su korekcije profila bivšeg šefa CIA Portera Gosa i nekih poznatih osoba, poput Opre Vinfri.\nSoftver, koji su razvili američki istraživači, pretražuje listu od 5,3 miliona intervencija i povezuje ih sa adresama sa kojih je korekcija obavljena.\n"Vikipedija" je otvorena internetska enciklopedija čiji sadržaj može da ispisuje i menja ko god to želi.\nIspravke se uglavnom odnose na pravopis i faktičke greške u podacima, ali postoje i slučajevi kada se uklanjaju potencijalno štetni materijali, kao i pokušaji da se unesenim podacima naruši imidž odredjenih sajtova.


Jahjaga: Spremna sam da sa svima razgovaram\nPredsednica Kosova Atifete Jahjaga izrazila je spremnost da se sastane sa bilo kim, bilo kad i bilo gde kada je to u interesu naroda i države Kosovo.\n“Republika Kosova je suverena i nezavisna država, kojoj je zagarantovan teritorijalni integritet i kao takva predstavlja se u svim međunarodnim odnosima ravnopravno sa ostalima”, kazao je za Radio Slobodna Evropa Arber Vllahiu, Jahjagin savetnik za medije.\nOn podseća da predsednica neprestano podržava “proces dijaloga između Kosova i Srbije koji se odvija u Briselu uz posredstvo EU. Dijalog smatram jedinom alternativom i načinom da dve zemlje, koje su prošle kroz rat, normalizuju svoje odnose i saniraju ratne posledice”.\nJahjaga dijalog u Briselu smatra “jedinim načinom kojim se Srbija može primoriti da poštuje međunarodne norme u odnosa sa Kosovom i njenim narodom. Predsednica Jahjaga naglašava da je neophodno da se sprovedu svi postignuti sporazumi u dijalogu između dve zemlje”, kazao je Vllahiu.\nJahjagina izjava je usledila nakon što je predsednik Srbije Tomislav Nikolić izrazio spremnost da razgovara sa njom. To je za Radio Slobodna Evropa potvrdio Jelko Kacin, izvestilac Evropskog parlamenta za Srbiju.


Jasenovac: Predstavnici naroda žrtava 22.aprila zajedno na komemoraciji - BHRT\nPredsjednik Srpskog narodnog vijeća (SNV) Milorad Pupovac, te predstavnici jevrejske i romske zajednice i organizacije antifašista u Hrvatskoj zajedno će u četvrtak, 22. aprila, obilježiti 76 godina od proboja logoraša iz ustaškog koncentracionog logora u Jasenovcu.\nTim povodom Pupovac, predsjednik koordinacije Jevrejskih opština u Hrvatskoj Ognjen Kraus, predstavnik Saveza Roma “Kali Sara” Veljko Kajtazi i predsjednik Saveza antifašističkih boraca i antifašista Franjo Habulin položiće vijence i zapaliti svijeće kod Kamenog cvijeta u Jasenovcu, potvrdio je portparol SNV-a Eugen Jakovčić.\nOn je naveo da će biti odata počast svim stradalim i preživjelim zatočenicima ustaškog koncentracionog logora u Jasenovcu – muškarcima, ženama i djeci, koji su pobijeni zbog svoje vjerske, nacionalne ili ideološke pripadnosti.\n“I ovog 22. aprila sjećamo se proboja zatočenika iz koncentracionog logora Jasenovac i pamtimo sve žrtve – Srbe, Rome, Jevreje, Hrvate i antifašiste koje su pobile ustaše u najvećem ustaškom koncentracijskom logoru u tzv. Nezavisnoj Državi Hrvatskoj, koji je postojao 1337 dana i rasprostirao se na desetak lokaliteta”, napisao je Jakovčić za “Fejsbuku”.\nKraus je rekao da su se predstavnici naroda žrtava dogovorili da zajedno učestvuju u komemoraciji u Jasenovcu nakon što premijer Andrej Plenković nije pristao da učestvuje na događaju zajedno sa predsjednikom Hrvatske Zoranom Milanovićem.\nPredstavnik romske nacionalne manjine Veljko Kajtazi rekao je da je iznenađen što neće biti jedinstvene kolone.\n“Narod koji je nastradao najmanje je kriv za trenutnu situaciju i odnose koji vladaju. Mi smo prošle godine i otvorili romski memorijalni centar, koji je finansiran od Vlade i Grada Zagreba, što je podsticaj romskoj zajednici i iskorak u smislu Drugog svjetskog rata”, rekao je Kajtazi.\nPortal “Indeks” prenosi da za sada nije najavljeno kada će premijer i predsjednik Hrvatske posjetiti Jasenovac, ali da je poznato da to neće učiniti zajedno.\nTags\t#Jasenovac\t#Komemoracija


Održivi transport u urbanim sredinama - Peti „Eko fest“ od 19. do 21. septembra u Beogradu - Gradjevinarstvo.rs\nOdrživi transport u urbanim sredinama - Peti „Eko fest“ od 19. do 21. septembra u Beogradu\n28.08.2013. | Beta\nPeti "Eko fest", čija će tema biti održivi transport u urbanim sredinama, održaće se u Beogradu od 19. do 21. septembra, saopštili su organizatori - "Zelena omladina Srbije".\nKako je saopšteno, cilj festivala, koji će se održati u klubu "Green House", jeste da posetioci i stručnjaci kroz filmove, izložbe, diskusije i tribine pruže odgovore na neka od važnih pitanja iz oblasti ekologije i zelene politike.\nU okviru centralne teme festivala govoriće se o tome zašto je održivi transport od ogromnog značaja za razvoj i opstanak gradova i planete, zainteresovani će moći da se upoznaju sa tipovima održivog transporta, kao i ulogom lokalne zajednice u tome i na koji način se građanske inicijative bave tim pitanjem.\nU okviru festivala biće organizovani izložba, panel tribina, interaktivna diskusija i radionica u kojima će prisutni moći da se aktivno uključe i iznesu svoje stavove po pitanju održivog transporta, ali i da nauče i čuju nešto novo.\nUlaz na sve projekcije i aktivnosti je besplatan, a više informacija može se pronaći na sajtu Zelene omladine.\n57. Međunarodni sajam tehnike i tehničkih dos...\n57. Međunarodni sajam tehnike i tehničkih dostignuća održaće se od 13. do 17. maja na Beogradskom sajmu. Međunarodni sajam tehnike i tehničkih dostignuća je najznačajniji privredni i te...


(Ne)sporni lider - Odlazak Borisa Jeljcina - Nedeljnik Vreme\nU Rusiji je u sredu 25. aprila bio dan žalosti. Tog dana na moskovskom Novodevičjem groblju sahranjen je bivši predsednik Rusije Boris Jeljcin, prvi u postsovjetskom periodu. Građani i brojni političari iz celog sveta, među kojima su najavljeni i bivši američki predsednici Džordž Buš stariji i Bil Klinton koji su prisno sarađivali sa Jeljcinom, odali su mu poštu u impresivnoj crkvi Hram Hrista Spasitelja, gde je održano i opelo.\nKao i mnogi bivši komunisti, Jeljcin je "pod stare dane" postao vernik, naučio da se krsti i počeo da posećuje crkvu. Kažu da je veoma cenio ruskog patrijarha Alekseja II, sa kojim se u početku sretao po "službenoj dužnosti". Mesto njegovog groba promenjeno je u poslednji čas, tako da neće počivati u neposrednoj blizini Raise Gorbačov, supruge svog prethodnika i političkog neistomišljenika Mihaila Gorbačova, oca "perestrojke", koju je Jeljcin, uz ostalo, ukinuo. Sahranjen je na drugom mestu, gde će mu najpoznatiji "susedi" biti članovi ugledne cirkuske porodice (ovo zanimanje je u Rusiji veoma na ceni) Kijo, čiji je jedan član bio oženjen Galjom Brežnjev, ćerkom nekadašnjeg predsednika SSSR…\nPOMEŠANA OSEĆANJA: Rusija je ispratila Jeljcina sa pomešanim osećanjima. Neke prevelike tuge nije bilo, TV kamere nisu zabeležile uplakana lica i bukete cveća na vratima Kremlja, ali je malo ko ostao ravnodušan na vest o odlasku prvog predsednika nezavisne Rusije. Njegova uloga će tek biti sagledana, dok se danas njegovo političko nasleđe može gledati iz dva ugla. Za jedne, čini se ipak malobrojnije, Jeljcin je "otac nacije" i "tvorac demokratije", političar koji je Rusiji "doneo slobodu" i novi ustav i otpočeo proces demokratizacije zemlje. Za druge, Jeljcin je glavni krivac za haos koji je vladao u zemlji sredinom devedesetih godina, za opšti lopovluk koji je grupi ljudi omogućio da steknu enormno bogatstvo, a ogromnu većinu stanovništva doveo do prosjačkog štapa. Za ove druge, Jeljcin je kriv i što je bio "poslušnik Zapada", spreman na ustupke svake vrste. Oni koji ga brane kažu da je postavio sistem "efikasne Ruske Federacije", oni koji ga kritikuju podsećaju da je olako počeo rat u Čečeniji, tvrdeći da će čečenski problem "brzo biti rešen". SSSR-nostalgičari žale što Jeljcin nije došao pre Gorbačova, jer bi "SSSR poživeo još neku godinu" pošto se Jeljcin, za razliku od "Gorbija", nije libio ni čvrste ruke kad je trebalo braniti vlast (bio je na tenku 1991. ispred Belog doma u vreme takozvanog "parlamentarnog puča"). Kritičari, opet, podsećaju da je "brukao Rusiju" jer je posle neke čašice votke više zaboravljao ko je i šta je praveći tako diplomatske skandale… Mnogi će mu kao plus pripisati likvidaciju komunizma, KGB-a i "perestrojke", ali biće i onih koji će podsetiti da je 30 miliona Rusa ostalo van granica nove države. Ući će u istoriju i kao prvi i zasad jedini lider koji je dobrovoljno otišao sa vlasti (31.decembra 1999), a mnogi će mu kao najbolje što je učinio za Rusiju uzeti odluku da za svog naslednika izabere Vladimira Putina.\nINSTINKT POLITIČARA: Istina, pre nego što je došao do Putina, Jeljcin je imao neuspešne pokušaje sa Sergejem Stepašinom, Sergejem Kiriljenkom i Jevgenijem Primakovom, ali je tražio dok nije našao. Možda poređenje nije najumesnije, ali u odluci Jeljcina da za svog naslednika izabere Putina ima izvesne državničke mudrosti i sličnosti sa odlukom generalisimusa Franka. On je za svog naslednika – dosta godina pre nego što će umreti – za šefa države imenovao princa Huana Karlosa, čime je praktično restaurirana monarhija, pala još 1931. pred jurišom vojske u kojoj je uspešnu karijeru gradio tada mladi oficir Franko…\nJeljcinova prošlost nije bila vojnička, već komunistička, napredovao je po klasičnim komunističkim metodama i kao "perspektivan kadar" iz Jekaterinburga, gde su se u sredu okupili njegovi preživeli školski drugovi, stigao u Moskvu i popeo se do najvišeg političkog vrha. Instinktom pravog političara odabrao je za naslednika Putina, a ovaj mu je za uzvrat obećao svaku vrstu sigurnosti, pre svega političku, ali i materijalnu, i mirne penzionerske dane. Koliko su ti dani zaista bili mirni nije baš izvesno, ali je činjenica da je Jeljcin posle teške operacije na srcu 1996, kada mu je ugrađeno čak pet baj-pasova, prestao da pije i dosta je popravio imidž. Često je znao da bodri ruske sportiste na takmičenjima širom sveta, posebno je voleo tenis i znao je da sa ruskom zastavom u rukama pozdravlja uspehe svojih sunarodnika u Rolan Garosu ili u Dejvis kupu. Putovao je gotovo do poslednjeg dana. Od kraja marta do 2. aprila boravio je u Izraelu i Jordanu, ali je po povratku počeo loše da se oseća. Iako je vest o smrti dočekana sa iznenađenjem, zna se da su se lekari zapravo 12 dana borili sa njegovim srčanim problemima i na kraju izgubili bitku.\nNesporne su dve činjenice: sa životne scene otišla je jedna istorijska ličnost čije će pravo mesto i ulogu odrediti vreme. Takođe, otišao je čovek pod čijom se vladavinom drastično promenio život oko 150 miliona Rusa. Nabolje ili nagore, najbolje će znati oni sami.\nRekli su o Jeljcinu\n"Jeljcina smo znali kao hrabrog, srdačnog i dobrog čoveka. Bio je to smeo nacionalni lider. Braneći svoje pozicije bio je krajnje otvoren i pošten. Njegova velika zasluga je donošenje Ustava koji je omogućio gradnju efikasne Ruske Federacije."\n"Da, među nama je bilo razmimoilaženja, čak velikih, što se odrazilo i na događaje u zemlji, ali u ovim trenucima – posle vesti o smrti Borisa Nikolajevića – razmišljam samo o tome da smo obojica želeli dobro svojoj zemlji i svome narodu."


Uloga komora u internacionalizaciji ekonomija | Privredna komora Crne Gore\nUloga komora u internacionalizaciji ekonomija\nHrvatska gospodarska komora organizovala je 25. aprila 2017. godine u Opatiji okrugli sto „Uloga komora u internacinalizaciji ekonomija u Jugoistočnoj Evropi”, u saradnji sa projektom DIHK CEFTA koji pruža podršku radu Komorskog investicionog foruma. U radu skupa su učestvovali predstavnici državnih i privrednih institucija zemlje domaćina i predstavnici privrednih komora jugoistočne Evrope.\nRazgovarano je o modelima ekonomske diplomatije i njihovim prednostima, te ocijenjeno da privredne komore u ovoj oblasti imaju značajno mjesto. Teme okruglog stola bile su ekonomska diplomatija, sa aspekta istorijskog pregleda, različitih subjekata, modela i usluga, te stanja ove oblasti u zeljama jugoistočne Evrope. U ime Privredne komore Crne Gore govorio je Željko Baltić, rukovodilac Sektora za međunarodnu saradnju.\nPredstavnici komora, članica Komorskog investicionog foruma Zapadnog Balkana su prezentovali ulogu ovih poslovnih asocijacija i drugih institucija u oblasti ekonomije kao i saradnju sa resornim ministarstvima i vladama.\nNa okruglom stolu je zaključeno da je internacionalizacija neizostavan dio savremenog poslovanja.\nSvaka država ima svoj model ekonomske diplomatije koji zavisi od njene veličine i snage. Komore bi trebalo da budu jedan od najvažnijih aktera s obzirom na ulogu koju imaju, a to je zaštita nacionalnih ekonomskih interesa te promocija izvoza i ulaganja.\nU odnosima sa inostranstvom važno je izgraditi svojevrsno javno-privatno partnerstvo što je ključ uspjeha u međunarodnom okruženju.\nPreduslov snažne ekonomske diplomatije, bez obzira na model, zapravo su ekonomija i stabilni uslovi poslovanja.\nSvaki model ekonomske diplomatije koji pojedinačne zemlje primjenjuju može se oplemeniti, nadograditi. Ono što je dobro treba zadržati, ali i pratiti trendove, a privredne komore u tom dijelu treba neizostavno konsultovati. Takođe, kroz saradnju privrednih komora treba realizovati edukaciju i trening osoblja koji je u sistemu ekonomske diplomatije.


Austrijanci zainteresovani za organske proizvode – ASinfo Portal\nAustrijanci zainteresovani za organske proizvode\n23.02.2022. / 11:02\nBANJALUKA – Predstavništvo Republike Srpske u Austriji nastaviće i ove godine da razvija strategiju promocije turističkih potencijala Srpske, te domaćih, organskih proizvoda, za koje postoji veliko interesovanje na austrijskom tržištu, ističe šef ovog predstavništva Mladen Filipović.\nU intervjuu Srni Filipović navodi da je u planu da u Beču predstave koncept promocije domaćih, organskih proizvoda, po uzoru na “Krajišku” i “Hercegovačku kuću”.\n“Na taj način bismo stvorili uslove da naši mali i srednji poljoprivredni proizvođači dobiju pristup austrijskom tržištu, na kojem postoji značajno interesovanje za organske proizvode, a trenutno analiziramo podatke o uslovima za ulazak na ovo tržište“, napominje Filipović.\nOn vjeruje da će ove godine biti nastavljena dobra saradnja sa Univerzitetskim kliničkim centrom Republike Srpske na realizaciji projekta razmjene iskustava i prenosa znanja sa bolnicama iz Beča.\nFilipović naglašava da slijedi nastavak aktivnosti na jačanju privrednih veza Republike Srpske i Austrije, te da će, zavisno od mjera prouzrokovanih pandemijom, biti nastavljeni treninzi za izvozno orijentisane privrednike iz Srpske.\nNa osnovu dobre saradnje sa Privrednom komorom Republike Srpske, Predstavništvo Srpske u Austriji uradilo je okvirni plan aktivnosti koje će podrazumijevati obuke i savjetovanje za predstavnike kompanija iz Srpske.\nBiće sprovedeni identifikacija i targetiranje potencijalnih partnera u Austriji, te organizovani poslovni sastanci, a cilj je uspostavljanje novih i jačanje postojećih poslovnih veza.\nKada je riječ o prošloj godini, Filipović kaže da je pandemija virusa korona značajno uticala na planove i ciljeve jer je opteretila društveni život na globalnom nivou, te, u određenom smislu, usporila i otežala privredne aktivnosti.\n“Međutim, mogli bismo reći da je za naše tržište otvorila i određene nove mogućnosti, jer brojne kompanije koje su prije pandemije sarađivale sa dobavljačima iz Azije, zbog blizine tržišta i jednostavnijih procedura, sada su se okrenule partnerima u našem regionu“, ističe Filipović.\nOn napominje da to potvrđuju i posljednji podaci iz 2021. godine, prema kojim je, u Republici Srpskoj ostvarena rekordna pokrivenost uvoza izvozom, te je zabilježen značajan rast izvoza.\n“Razvili smo i naš Biznis-registar, koji je dostupan putem interneta i koji je prilagođen partnerima u Austriji, te realizovali takozvani autrič /outreach/ program, tako da smo, zavisno od sektora, ponude naših kompanija slali ciljano menadžmentu austrijskih kompanija“, naglašava Filipović.\nPrema njegovim riječima, kao rezultat ovih aktivnosti i kroz analizu tržišta, ostvarena je direktna komunikacija sa više od 300 kompanija u Austriji koje su identifikovane kao potencijalni partneri.\nIstovremeno, za potrebe interaktivne baze podataka i predstavljanja na austrijskom tržištu identifikovane su, pripremljene i prevedene informacije za više od 150 izvozno orijentisanih preduzeća iz Republike Srpske.\n“Održali smo treninge za oko 50 kompanija u Republici Srpskoj, a cilj je da u narednom periodu obuhvatimo više od 100 naših izvozno orijentisanih privrednih subjekata. Više od 30 austrijskih partnera zatražilo je informacije o preduzećima iz Republike Srpske radi uspostavljanja saradnje i realizacije projekata u različitim sektorima“, navodi Filipović.\nOn ocjenjuje kao veoma značajno interesovanje austrijske kompanije “Vamed” za saradnju u izgradnji budućih projekata na međunarodnom tržištu, te upite kompanija “Doka”, “Lajtner”, “Palfinger” i austrijskih željeznica u sektoru metalurgije.\nU sektoru informaciono-komunikacionih tehnologija Predstavništvo je ostvarilo kontakt sa kompanijama “A jedan” i “Huavej”, a interes za jačanje saradnje pokazali su i trgovački lanci “Špar”, “OBI”, “Bauhaus” i grupacija “Reve”.\nNastavljena je i koordinacija za “Pevag” u Republici Srpskoj, te je direktnom podrškom Predstavništva u Austriji ova grupacija ostvarila jednu od najznačajnijih investicija u metalskom sektoru u Srpskoj.\n“Ostvarena je investicija u visini od više od osam miliona KM, sa planiranim daljim investicijama od više od četiri miliona KM, te stvaranjem više od 150 novih radnih mjesta“, napominje Filipović za Srnu.\nPredstavništvo sarađuje i sa predstavnicima srpske dijaspore, prije svega krovnom organizacijom – Savezom Srba u Austriji, sa brojnim srpskim klubovima i kulturno-umjetničkim društvima koja djeluju u toj zemlji, te sa studentskim organizacijama, kroz pružanje podrške njihovim projektima i realizaciju zajedničkih programa.\n“Aktivnosti naših klubova bile su otežane zbog pandemije, te smo nastojali da pružimo podršku našim udruženjima kako bi uspješno prevazišli ove izazove“, ističe Filipović. Srna\nTagovi: MladenFilipovićorganski proizvodi


Aktivnosti škole | Srednja poljoprivredna škola Zrenjanin\nU Opštini Zrenjanin radi 8 škola: Gimnazija, umetnička /Muzička/, specijalna i 5 stručnih škola od kojih je i Srednja poljoprivredna škola. Sedištu Škole gravitiraju učenici 5 opština Srednjobanatskog okruga: Sečanj, Nova Crnja, Žitište, Novi Bečej i Zrenjanin, kao i donekle učenici Opština Kikinda, Žabalj, Titel, Bečej.\nU promenjenim vlasničkim odnosima Škola se trudi da prepozna nove socijalne partnere sa kojima će moći da planira potrebe kadrova koje će da obrazuje.\nŠkola zasniva svoju opravdanost postojanja i razvoja u budućnosti na samom karakteru primarne proizvodnje hrane u poljoprivredi u ovom regionu. Oslonac su registrovana poljoprivredna gazdinstva različite veličine, čiji je broj svakako veliki ali sa tendencijom smanjenja broja usled ukrupnjavanja poseda.. Na njima može da se organizuju sve vrste zdrave biljne i stočarske proizvodnje.\nŠumarstvo opravdava svoje postojanje na najmanjoj pošumljenosti Banata u Vojvodini i Srbiji, što će se morati menjati u budućnosti sa kadrovima ove Škole. Gašenjem giganata u industriji nameštaja, Obrada drveta nalazi svoju budućnost u malim porodičnim radionicama nameštaja za kojim postoje velike potrebe.\nU realizaciji Planova i programa Srednja poljoprivredna škola sarađuje sa poljoprivrednim gazdinstvima, proizvođačima cveća i povrća, veterinarskim stanicama, institutima, fakultetima, prerađivačkom industrijom, proizvođačima stolarije i nameštaja, Zajednicama škola poljoprivrede i šumarstva, kao i mnogim drugima sa kojima Škola ima čisto poslovne odnose.


Vlasotinački bokseri pozvani u reprezentaciju Srbije - JUGPRESS\nVlasotinački bokseri pozvani u reprezentaciju Srbije\nPostavio: Jugpress Januar 27, 2019\nČlanovi bokserskog kluba “Arena“ iz Vlasotinca Ognjen Mitić i Milan Stanojević pozvani su na pripreme omladinske reprezentacija Srbije.\nU organizaciji bokserskog saveza Srbije u Banji Koviljači od 09. do 30.januara održavaju se pripreme omladinske bokserske reprezentacije Srbije. Bokserski savez Srbije je organizovao ove pripreme da bi se reprezentativci Srbije na vreme pripremili za predstojeće Evropsko prvenstvo, koje će se održati u toku maja 2019.godine. Članovi bokserskog kluba “Arena“ iz Vlasotinca, Ognjen Mitić i Milan Stanojević, nakon poziva selektora, otputovali su u Banju Koviljaču, gde će sa ostatkom reprezentacije Srbije odraditi bazične pripreme. Radi se o talentovanim dečacima čije vreme dolazi i koji bi rezultatski maksimum trebalo da ostvare na Olimpijskim igrama u Parizu 2024. godine.\n” Ponosni smo što su dva člana bokserskog kluba “Arena” Vlasotince dobili poziv selektora omladinske reprezentacije Srbije, Dragana Vasiljevića, da se priključe reprezentaciji i odrade bazične pripreme. Sam ulazak naših boksera u reprezentaciju i mogući odlazak na Evropsko prvenstvo je veliki uspeh za naš klub. Na spisku selektora Vasiljevića dva boksera iz Vlasotinca su jedini predstavnici regiona jugoistočne Srbije, čime je uspeh još veći . Ja se nadam da će Ognjen i Milan vredno trenirati, a onda sam siguran da rezultati neće izostati i da će naši bokseri posle državnog prvenstva, putovati na Evropsko prvenstvo “, rekao je Milan Jović, trener bokserskog kluba „Arena“ iz Vlasotinca.


Gecaj: Samoopredeljenje pokušalo atentat na Mustafu | KoSSev\nGecaj: Samoopredeljenje pokušalo atentat na Mustafu\nČetvrtak 11. februar 2016, 12:14\nPokret "Samoopredeljenje" je pokušao atentat na kosovskog premijera, Isu Mustafu, rekao je zamenik ministra za administraciju lokalne samouprave, Bajram Gecaj, u sinoćnoj emisiji "Interaktiv" televizije "KTV", prenosi portal "Koha".\n"Samoopredeljenje je pokušalo atentat na premijera bodljikavom žicom. A auto se kretao velikom brzinom," rekao je Gecaj, ne iznoseći više detalja o navodnom pokušaju atentata, kao ni o vremenu kada je on izveden.\nOn je, takođe, dodao da su Alijansa za budućnost Kosova (AAK) i Inicijativa za Kosovo (NISMA) "repovi Samoopredeljenja".\n"Žao mi je kako su AAK i Inicijativa za Kosovo postali repovi Samoopredeljenja, oni žele moć po svaku cenu," rekao je on, dodajući da su "razlozi opozicije fabrikovani".\nU pokušaju da se dođe do rešenja ove političke krize, kosovska predsednica je prošle nedelje zakazala sastanak sa predstavnicima i vladajuće koalicije i opozicije. Od opozicije na sastanku se, međutim, pojavio samo lider AAK, Ramuš Haradinaj, koji je potvrdio da će se novi, ranije zakazani masovni protest opozicije, održati 17. februara, kada kosovski Albanci proslavljaju "Dan nezavisnosti" - unilateralno proglašenje nezavisnosti.\nKosovska opozicija sada zahteva i raspuštanje parlamenta i prevremene izbore.


U Trebinju će biti otvoren novi studijski program, očekuje se veliko interesovanje budućih studenata | Trebinje Live\nU Trebinju će biti otvoren novi studijski program, očekuje se veliko interesovanje budućih studenata\nU Trebinju će biti otvoren studijski program "mediteranska poljoprivreda", koji će djelovati u okviru jednog od dva javna univerziteta u Republici Srpskoj, a koji će prve studente upisati u školskoj 2021/22. godini, rečeno je nakon sastanka gradonačelnika Mirka Ćurića sa predstavnicima univerziteta u Banjaluci i Istočnom Sarajevu.\nĆurić je rekao da je dogovoreno da Grad i dva javna univerziteta u narednom periodu usaglase konkretnu saradnju kako bi se uradio elaborar, a zatim i licenciranje studijskog programa.\n"Područje Trebinja i Hercegovine ima veliki potencijal kada je u pitanju organska proizvodnja hrane koja je sve traženija na tržištu. Očekujemo da na ovom studijskom programu studiraju ne samo studenti iz našeg grada i Hercegovine, već i iz regiona", naveo je Ćurić.\nOn je istakao da će afirmisanju ovog studijskog programa značajno doprinijeti i poljoprivredni smjer u Centru srednjih škola, koji svake godine upisuje po jedno odjeljenje učenika.\n"Ovo je ujedno bio i jedan od naših ciljeva u izbornoj platformi iz 2016. godine i sada ga uspješno realizujemo", kazao je Ćurić.\nRektor Univerziteta u Banjaluci prof. dr Radoslav Gajanin kazao je da postoji ozbiljna opravdanost osnivanja ovog studijskog programa u Trebinju, ali da je neophodna pomoć trebinjske Gradske uprave kako bi se obezbijedile adekvatne prostorije za rad, ali i smještaj budućih studenata.\n"Studijski program će biti prilagođen poljoprivredi koja je tipična za ovo područje. Neće biti prilagođavan pojedincima i nastavnicima sa kojima raspolažemo, već će ovaj studijski program biti inovativan u svakom smislu te riječi", naveo je Gajanin.\nU Trebinju djeluju dva fakulteta - Fakultet za proizvodnju i menadžment i Akademija likovnih umjetnosti koji djeluju pri Univerzitetu u Istočnom Sarajevu, te Visoka škola za turizam i hotelijerstvo.


Putin poručio Berluskoniju: NATO ne može da me zaustavi! | Vestinet.rs\nPočetna SVET\tPutin poručio Berluskoniju: NATO ne može da me zaustavi!\nPutin poručio Berluskoniju: NATO ne može da me zaustavi!\nRuski predsednik Vladimir Putin rekao je svom prijatelju Silviju Berluskoniju da NATO ne može da ga zaustavi u svojim carskim ambicijama, prenose strani mediji.\nTa vest se pojavila kao odgovor na upozorenje NATO saveza u kome se kaže da se oko 3.000 ruskih vojnika zajedno sa nekoliko stotina tenkova nalazi u Ukrajini.\nNekadašnji premijer Italije Silvio Berluskoni ponudio se da bude medijator između Kremlja i Zapada a u vezi sa krizom u Ukrajini, javljaju italijanski mediji.\nPosle razgovora sa Putinom, Berluskoni je izjavio da je ruski predsednik veoma odlučan u svojim namerama.\n„Ja ne mogu biti zaustavljen“, citirao je Berluskoni reči Vladimira Putina.\nPodsetimo, Putin je nedavno rekao da su ruske oružane snage, uz podršku nuklearnog arsenala, spremne da se suprodstave svakoj vrsti agresije.\nPutin je napomenuo da je Rusija daleko od nekog većeg konflikta, ali da je spremna u svakom trenutku da odbije bilo kakav vid agresije.\n„Naši partneri bi trebalo da shvate da je najbolje ne kačiti se sa nama“, rekao je Putin.\n„Hvala Bogu, mislim da niko i ne pomišlja da uđe u sukob velikih razmera sa Rusijom. Želim da vas podsetim da je Rusija jedna od vodećih nuklearnih sila, naglasio je nedavno ruski predsednik.\nGeneralni sekretar NATO saveza Anders Fog Rasmusen poručio je danas zvaničnom Kremlju da povuče iz Ukrajine ruske trupe, prestane da podržava proruske snage na istoku Ukrajine i okonča, kako je rekao „ilegalnu aneksiju Krima“ .\nRasmusen je takođe rekao da svaka od članica alijanse treba sama da donese odluku da li će Ukrajinu snabdevati oružjem, prenosi Rojters.\n„Pozvali smo Rusiju da okonča ilegalnu i samoproklamovanu aneksiju Krima“, rekao je generalni sekretar alijanse tokom sastanka sa Ukrajinskim predsednikom Porošenkom, sa kojim se sastao tokom današnjeg NATO samita u Velsu.\nRasmusen je naglasio da je NATO pozvao Risiju da povuče svoje trupe iz Ukrajine i „prestane da snabdeva oružjem separatiste“.\n„Pozvali smo Rusiju da prestane sa konfrontacijama i krene mirnim putem“, istakao je on.\nNa konferenciji za štampu povodom današnjeg sastanka, Rasmusen je rekao da da svaka članica saveza treba da odluči da li će ili ne pomagati vladinim snagama u Ukrajini i snabdevati ih oružjem, a da „NATO kao alijansa nije uključena u isporuku jer kao savez nema za to vojnih sposobnosti“. NATO, međutim, neće uticati na svoje članice da li da šalju oružje Ukrajini.\nU velškom gradu Njuportu održava se dvodnevni samit NATO, a glavne teme su ukrajinski konflikt, situacija u Iraku, Siriji i kako je pre nekoliko dana najavio generalni sekretar NATO Anders Fog Rasmusen biće doneta odluka o formiranju udarne jedinice za brzo reagovanje i izgradnju vojnih baza na istočnim obodima NATO u cilju odvraćanja „potencijalnog agresora“.\nHoroskop otkriva koji znak je idealan za vas na duge staze, a koji samo za avanturu


Od danas u S. Makedoniju samo za vakcinisane i PCR testom\nTanjug 1. septembra 2021. 06:18\nSKOPLJE – Strani državljani, kao i državljani Severne Makedonije od danas će moći da uđu u tu državu samo sa sertifikatom o imunizaciji, potvrdom o preležanoj koroni ili negativnim PCR testom, odlučila je makedonska vlada.\nPrema ranijoj odluci vlade, građani će moći da uđu u zemlju ako poseduju sertifikat o izvršenoj imunizaciji, odnosno o tome da su primili dve doze protiv korona virusa, kao i ako imaju sertifikat o preležanom virusu u poslednjih 45 dana od dana ozdravljenja ili medicinsku potvrdu negativnog rezultata PCR testa, starog najviše 72 sata.\nStrani državljani, koji prolaze kroz Severnu Makedoniju, imaće rok od pet sati za tranzit, uz izjavu na ulasku u državu, koju treba da prilože na graničnoj kontroli na izlasku iz zemlje, preneli su makedonski mediji.\nDžavljani Severne Makedonije koji se vraćaju u zemlju posle današnjeg dana, a nemaju negativan PCR test, dokaz o primljenoj vakcini ni o preležanom virusu, moraće da provedu u karantinu najmanje sedam dana.\nNovi Sad predao prijavu za nagradu “Melina Merkuri“\nSukob policije i demonstranata na protestima u u Nju Delhiju\nPolicija se sukobila sa protestantima u Nju Delhiju\nJapan: Počela kampanja za izbor naslednika premijera Suge\nU Velikoj Plani uhapšen muškarac zbog falsifikovanja dokumenata i…\nSukob policije i demonstranata na protestima u u Nju…\nJapan: Počela kampanja za izbor novog premijera\nGde plavuša najviše voli da ide na odmor?


Hrvatska: Otvoren Tommy u Zadru\nPočetkom oktobra otvoren je Tommy hipermarket u Zadru, koji će biti njihovo najveće prodajno mesto u tom gradu i Županiji.\nHipermarket Tommy Zadar izgrađen je i opremljen po savremenim standardima, i kao takav će predstavljati osveženje u trgovačkoj ponudi grada Zadra, saopštio je trgovac.\nPovršina korisnog prostora je veća od 5.000 metara kvadratnih, a kupcima je obezbeđen i parking sa velikim brojem mesta. Vrednost ove investicije je približno pet miliona evra, a zaposleno je 50 novih radnika, kojima Tommy nudi stimulativno radno okruženje i visoke radne standarde.\nKao društveno odgovorna kompanija koja je i partner lokalne zajednice, povodom otvaranja novog hipermarketa u Zadru, Tommy će donirati finansijska sredstva Ligi za borbu protiv raka i Opštoj bolnici Zadar, a poddržaćemo i druge projekte od opšteg značaja za grad Zadar i Zadarsku županiju, istakli su iz kompanije.\nZadarski hipermarket je 16. poslovnica Tommy-ja u gradu Zadru i 38. u Zadarskoj županiji, a 194. prodajno mesto Tommy-ja u Hrvatskoj.


Srbija će igrati ključnu ulogu u strateškom planu Stellantis Dare Forward 2030 Srbija će igrati ključnu ulogu u strateškom planu Stellantis Dare Forward 2030\nStellantis je danas najavio da će u Kragujevačkoj fabrici u Srbiji instalirati novu platformu za električna vozila za proizvodnju kompaktnih vozila koja bi otpočela sredinom 2024. godine. To će pomoći kompaniji u nameri da dostigne stopostotnu prodaju miksa putničkih električnih vozila (BEV) u Evropi do kraja ove decenije, kao i nultu emisiju štetnih gasova do 2038. godine. Ova najava takođe potvrđuje da će Srbija i njena fabrika u Kragujevcu (u kojoj Republika Srbija ima vlasnički udeo od 33%) igrati ključnu ulogu u strateškom planu Dare Forward 2030 kompanije Stellantis.\nIzvršni direktor Stellantisa Carlos Tavares je to saopštio tokom sastanka sa predsednikom Aleksandrom Vučićem u zgradi Generalnog sekretarijata predsednika Republike u Beogradu.\nNovi kompaktni automobil, koji tek treba da bude imenovan, proizvodiće se u Kragujevačkoj fabrici, kao naslednik modela Fiat 500L koji se trenutno proizvodi. Fabrika takođe može da bude konfigurisana tako da podrži potencijalne dodatne količine drugog vozila, na osnovu kontinuiranog unapređenja performansi.\n„Ova nova platforma namenjena za električna vozila odgovaraće savršeno proizvodima iz A, B i C kategorije i unaprediće efikasna i čista rešenja za gradsku mobilnost naših brendova“, rekao je Carlos Tavares.\nStellantis je predstavio sveobuhvatnu strategiju za elektrifikaciju tokom događaja EV Day koji podrazumeva uzbudljiva i vozila vodeća u klasi za 14 kultnih brendova Kompanije. Na krilima predviđenih investicija od više od 30 milijardi evra do 2025. godine, ova strategija uključuje razvoj četiri platforme za električna vozila: STLA Small, Medium, Large i Frame koje su uparene sa skalabilnom porodicom od tri električna pogonska modula i standardizovanim baterijama sa sposobnošću brzog punjenja vodećom u klasi. Kompanija je na putu da ispuni ciljeve na oba fronta po pitanju učinka i rokova.\nFoto: Chine Nouvelle\n„Konstantno poboljšanje učinka kompanije Stellantis koji pravi razliku u odnosu na konkurenciju i osigurava održivost, zahteva zajedničku posvećenost svih interesnih strana, srpske vlade, grada Kragujevca, srpskih društvenih partnera, naših dobavljača i naših zaposlenih da usvoje „pobednički duh“ i iskoriste prilike koje pruža Stellantisov strateški plan Dare Forward 2030“, rekao je Carlos Tavares.\n„Zajedno sa zainteresovanim stranama iz Srbije, građanima ćemo ponuditi slobodu kretanja i borbu protiv globalnog zagrevanja putem čistih, bezbednih i pristupačnih rešenja. Ovo zahteva pristup od 360°, od cene energije do podsticaja koji podržavaju zaokret tržišta ka električnim vozilima. Kombinacija tih aktivnosti će staviti Srbiju i Evropu u čvrstu poziciju u pogledu energetske tranzicije ka pristupačnoj i održivoj mobilnosti.“\nPredsednik Vučić je izjavio: “Potpisivanjem današnjeg ugovora, Srbija će imati ključnu ulogu u realizaciji strateškog plana Dare Forward 2030 kompanije Stelantis – jednog od vodećih svetskih proizvodjača automobila. Odluka ovog giganta u automobilskoj industriji da modernizuje i unapredi postojeći proizvodni pogon u Kragujevcu, pruža nam mogućnost da postanemo vodeći proizvođač električnih automobila i na taj način umnogome promenimo sliku Srbije.”


Važno je za Srbiju da postane član STO – AGRO VESTI by agronews.rs\nHome Teme Agrobiznis Važno je za Srbiju da postane član STO\nMar 26, 2013 | Agrobiznis, Cene, GMO, Hrana, Srbija, Teme, Tržište, Vesti\t|\nČlanstvo u Svetskoj trgovinskoj organizaciji (STO) ne znači automatski uvodjenje genetski modifikovanih organizama (GMO) u Srbiju, već šalje pozitivan signal investitorima, garantuje stabilnost i omogućava pristup tržištima 159 zemalja članica, rekao je u PKS potpredsednik Vlade, Rasim Ljajić.\nMinistarstvo spoljne i unutrašnje trgovine i telekomunikacija Republike Srbije i Privredna komora Srbije, u saradnji sa Državnim sekretarijatom za ekonomske poslove Švajcarske (SECO) i IDEAS centrom iz Ženeve, organizovali su Konferenciju o razmeni iskustava u procesu pristupanja Svetskoj trgovinskoj organizaciji – iskustva Ruske Federacije i Crne Gore.\nKonferenciju je otvorio potpredsednik Vlade i ministar spoljne i unutrašnje trgovine i telekomunikacija, Rasim Ljajić, koji je istakao da su Rusija i Crna Gora prošle godine primeljeni u STO i da su njihova iskustva izuzetno značajna za Srbiju. “Kada se kod nas pomene članstvo Srbije u STO, uvek u medijima neko uperi prstom i kaže – on je za GMO. Sve što se traži od nas je da nema restrikcije u pogledu prometa, a nama ostaje da odredimo način kontrole i možemo da donesemo interna pravila koja su u našem interesu”, rekao je potpredsednik Vlade. „Ako Srbija hoće u Evropsku uniju – bez ovoga ne može. Pregovori o pristupu STO nisu pregovori o pravilima, jer su ona već doneta i mi ih možemo prihvatiti ili ne”, podvukao je Rasim Ljajić.\nPrema njegovim rečima, zastupanje teze da ulazak u STO automatski znači i uvodjenje GMO nije samo neznanje, već nečiji interes i politički stav da Srbija ostane izolovana. Ministar spoljne i unutrašnje trgovine i telekomunikacija naveo je da je Lagos pre mesec dana primljen u članstvo Svetske trgovinske organizacije i nabrojao osim Srbije još 24 države koje se nalaze u procesu pristupanja – Avganistan, Alžir, Andora, Azerbeidžan, Bahami, Belorusija, Butan, Bosna i Hercegovina, Komoros, Ekvatorijalna Gvineja, Etiopija, Sveto More, Iran, Irak, Kazahstan, Liban, Liberija, Libija, Sao Tome i Principe, Sejšeli, Sudan, Sirija, Uzbekistan i Jemen.\nVažno je znati da se članstvo u STO se ”ne dobija“ nego se ostvaruje sistemskim prilagodjavanjima medjunarodnim pravilima. Rusiji je za to trebalo oko 18 godina, Kini više od 15 godina, Crnoj Gori, Hrvatskoj i Albaniji oko šest godina. „Nema posebnih pravila za Srbiju, ni bilateralnih ni multilateralnih, već postoje pravila koja važe za sve članice. Ostajemo jedina zemlja u Evropi, pored Belorusije, koja nije u STO. Nećemo dozvoliti GMO u Srbiji. Hoćemo strogu kontrolu, a od nas se samo traži da nemamo restriktivne normativne odredbe za promet takve robe. Članstvo Srbije u Svetskoj trgovinskoj organizaciji šalje pozitivan signal investitorima, garantuje stabilnost i omogućava bolji pristup tržištima 159 zemalja članica“, zaključio je potpredsednik Vlade, Rasim Ljajić.\nOsnovni cilj STO je slobodno odvijanje medjunarodne trgovine sa visokim stepenom predvidljivosti uz poštovanje okvira postavljenih pravnim instrumentima. STO predstavlja forum za pregovore o daljoj liberalizaciji i olakšavanju medjunarodne trgovine, u funkciji obezbedjenja privrednog rasta i poboljšanja životnog standarda stanovništva.\nMiloš Bugarin, predsednik PKS, rekao je da je STO treći oslonac globalizacije svetske privrede, pored Svetske banke i MMF-a, odnosno pravna i institucionalna osnova za obezbedjenje neometanog protoka roba, ljudi i usluga u medjunarodnim okvirima, što je doprinelo ekonomskoj integraciji svetske privrede. Treba imati u vidu da se medju članicama STO obavlja 80 odsto svetske trgovine, 90 procenata finansijskih transakcija, 92 odsto telekomunikacionih i informacionih tehnologija i 97 procenata prava intelektualne svojine.\n”Članstvo Srbije u STO omogućava dobijanje statusa najpovlašćenije nacije u trgovini sa članicama STO, što znači izvoz naših proizvoda uz niže carine, zaštitu od nelegalnih mera drugih zemalja, uz istovremenu zaštitu od nelojalne konkurencije na domaćem tržištu sprečavanjem monopolskog položaja. Članstvo u STO podrazumeva prihvatanje odredjenih obaveza, ali su koristi za privredu u celini mnogo veće nego alternativa permanentne zaštite pojedinih delatnosti.\nBez članstva u STO ne može se obezbediti stabilan, otvoren i nediskriminatorski pristup za domaću robu i usluge na tržištu zemalja članica STO kao i ravnopravan tretman u sporovima sa većim i bogatim zemljama“ podvukao je Miloš Bugarin. On je naglasio da se pozitivni učinci u slučaju Srbije neće primetiti preko noći. Efekti ulaska su uglavnom indirektni i njihova prava snaga se manifestuje postepeno na srednji i dugi rok.\nO podršci Švajcarske u procesu pristupanja Srbije Svetskoj trgovinskoj organizaciji govorio je Žan Luk Eš, zamenik ambasadora Švajcarske u Beogradu. ”Srbija i Švajcarska imaju odlične bilateralne odnose. Proteklih desetak godina uloženo je u Srbiju oko 300 miliona švajcarskih franaka“, rekao je Žan Luk Eš.\nOn smatra da će ulazak naše zemlje u STO biti signal da smo uredili ekonomiju, da imamo transparentan i predvidljiv ekonomski sistema, što će podrazumevati nove strane investicije i veći izvoz. Izvršni direktor ”IDEAS Centre“ iz Ženeve, Nikolas Imboden, rekao je da narod u Švajcarskoj takodje ne voli GMO, ali da za razliku od većine zemalja u svetu SAD misle da je GMO budućnost njihove poljoprivrede.\nPrema pravilima STO neka zemlja može zabraniti GMO, ali tek ako postoje naučni dokazi da je GMO loš, a takvi dokazi za sada ne postoje. Imboden je ukazao da ukoliko neka država članica zamoli drugu zemlju koja je u procesu pristupanja da promeni propise o GMO, ova to ne mora da prihvati, ali neće postati članica sve dok se sve zemlje članice s tim ne saglase. “Ne možete da uvedete zabranu, ali složenom procedurom, insistiranjem da proizvodi sa GMO budu jasno obeleženi i da bude potpuno jasno o kakvim se proizvodima radi, možete da učinite da uvoz takvih proizvoda bude težak, komplikovan i neisplativ”, rekao je on. U Švajcarskoj postoji zabrana proizvodnje GMO, a u prodavnicama se ta roba ne može pronaći upravo zato što je gradjani ne vole, niti kupuju.\nBojana Todorović, pomoćnik ministra spoljne i unutrašnje trgovine i telekomunikacija prezentovala je privrednicima prikaz naših pregovora o pristupanju STO, koji su počeli 2005. godine. Do sada je u Ženevi održano 12 sastanaka, a više od 95 odsto normativnog posla je uradjeno. Ostalo je samo da se izmene zakonska rešenja u vezi sa GMO, kao i da se promeni po jedan član u zakonima o akcizama i autorskom pravu.\nSrbija je do sada potpisala bilateralne protokole o pristupu tržištu robe i usluga s Norveškom, Hondurasom, Japanom, Korejom, EU, Kanadom, Švajacarskom, Ekvadorom, Kinom, Salvadorom, Meksikom i Panamom. Bilateralni pregovori okončani su i sa Dominikanskom Republikom, a još se vode pregovori sa SAD, Brazilom, Indijom i Ukrajinom.\nDo sada je odgovoreno na više od 1500 pitanja u vezi sa spoljnotrgovinskim režimom Srbije. Multilateralni pregovori biće okončani kada zemlja u potpunosti uskladi svoj sistem sa pravilima STO sporazuma, nakon čega se sastavlja dokument pod nazivom Izveštaj Radne grupe, a bilateralni pregovori se završavaju potpisivanjem protokola sa svim zainteresovanim članicama, na osnovu kojih se sastavlja Konsolidovana lista koncesija za robe i usluge.\nIzveštaj Radne grupe i Konsolidovana lista koncesija čine Protokol o pristupanju. Naredni koraci ka konačnom članstvu u STO jedne zemlje su usvajanje Protokola o pristupanju na sastanku Generalnog saveta ili Ministarske konferencije STO, a potom i ratifikacija tog protokola u parlementu zemlje koja pristupa.\nTags: gmoministarstvo trgovineprivredna komora srbijerasim ljajićsvetska trgovinska organizacijatržište


Dobre životne navike mogu da uspore starenje: Pridržavajte se ovih pravila i zadržite mladalački izgled\nMladalački izgled u zrelim godinama nije uslovljen genetikom već dobrim životnim navikama, zaključak je studije sprovedene na američkom univerzitetu Harvard\nNaime, istraživači su ustanovili da su žene koje su više spavale, vodile računa o ishrani, pile vitamine i minerale, redovno koristile kreme za hidrataciju kože i održavale telesnu težinu u granicama normale izgledale čak deceniju mlađe od svojih godina.\nPročitajte još: IZDVOJITE SE IZ MASE: Pet načina da NOSITE PRINT ove sezone (FOTO)\nIzbacite ove ružne navike\nTakođe je potvrđeno da su sunčanje i pušenje najštetniji po mladalački izgled. Interesantan je i zaključak da žene sa prekomernom telesnom težinom umanjuju šansu da izgledaju mladoliko kada napune 50 godina. Razlog tome je što višak kilograma u starijem životnom dobu narušava kompletno zdravlje.\n- Studija je definitivno pokazala da mladalački izgled u zrelim godinama je najvećim delom uslovljen životnim stilom i spoljnim uticajima, dok genetika ima vrlo malo uticaja - rekao je dr Frok Nojser, jedan od glavnih istraživača na ovom projektu.\n- Genetika je presudna samo kod onih žena koje prirodno imaju suvlju kožu. Usled toga one imaju 30 odsto slabije šanse da izgledaju mlađe u pedesetim.


Podsticaje u poljoprivredi uredno dobijali i predstavnici opozicije\nPodsticaje za mehanizaciju, za otkup voća i povrća, za navodnjavanje, za protivgradnu zaštitu, za regresirano gorivo, za opremu za sortiranje - sve to uredno, kao pomoć u poljoprivrednoj proizvodnji, traže i dobijaju članovi opozicije i njihova preduzeća u Republici Srpskoj, ali i mnogi drugi bliski njoj.\nTo PDP-ovog poslanika Draška Stanivukovića nije spriječilo da kritikuje preduzeće "Fruit Eko" koje se upravo kao i mnogi drugi regularno prijavilo i dobilo podsticaj.\nMeđu imenima koja su takođe dobila podsticaj se izdvaja ime Nikole Vukelića i njegovog preduzeća "Agroimpeks", koji je prošle godine dobio skoro 600.000 maraka podsticaja. Vukelić je, inače, blizak rođak Draška Stanivukovića - ali, po svemu sudeći, poslanik PDP-a nije mario za to kada je juče upadao u tuđa imanja.\nNa spisku se nalaze i Anto Šipovac iz Nevesinja koji je prošle godine za svoj "Šipovac doo" dobio čak 380.000 maraka podsticaja, Lazar Mirkić čiji je "Agreks" iz Donjeg Žabara dobio 140.000, i vlasnik laktaškog "Novog standarda" Vukašin Vojinović, koji je dobio skoro 100.000 maraka podsticaja - a sve se ovo lako može provjeriti na sajtu Agencije za agrarna plaćanja.\nPremiju za mehanizaciju, pšenicu i dizel gorivo prošle godine je dobio prnjavorski "Bisprom", u vlasništvu poslanika SDS-a u parlamentu Srpske, Miladina Stanića. Ove godine su rezervisali 45.000 maraka sredstava za traktor i priključke. Stanić poručuje da su za njega sve firme u Srpskoj ravnopravne, i da on lično nema problema da bilo ko dobije podsticaje, dok ulaže u domaću proizvodnju.\n"Mi jesmo nabavili traktor, mi se bavimo poljoprivrednom proizvodnjom, imamo zaposlene ljude, imamo silos, sušaru, i nama je potrebno da se bavimo tom djelatnošću, zato smo i registrovani. A firme ne razlikujem. Ne zanima me čija je firma. Ako mu nije problem raditi sa Turskom, sa Francuskom, sa Italijom, Mađarskom, Hrvatskom - nije mi problem ni što postoji firma Igora - ili koga već - Dodika, ako posluje regularno. To je suština", rekao je Miladin Stanić, poslanik SDS u Narodnoj skupštini Republike Srpske.\nPodsticaji za kapitalne investicije se odobravaju nakon propisane procedure i javnog poziva, na osnovu Pravilnika o kapitalnim investicijama, a ove, kao i prošle godine odobreni su svi zahtjevi za kapitalne investicije - pojašnjavaju iz Ministarstva poljoprivrede, šumarstva i vodoprivrede. Podsjećaju da se svi podaci o isplati podsticaja uredno objavljuju na internetu.\n"Agencija za agrarna plaćanja Republike Srpske podsticaje za poljoprivrednu proizvodnju isplaćuje svima koji ispunjavaju propisane uslove, bez obzira na ime i prezime, a uslovi se odnose na prijavljenu proizvodnju, prijavu doprinosa i druge odredbe u skladu sa Pravilnikom o podsticajima za razvoj poljoprivrede i sela", saopštilis u iz Ministarstva poljoprivrede, šumarstva i vodoprivrede.\nPredstavnici poljoprivrednih udruženja kažu - podsticaje za kapitalna ulaganja su dobili svi, ko god da je predao zahtjev, ko ispunjava uslove i ko je registrovan kao poljoprivredni izvođač. Ove godine je bilo oko 1.400 zahtjeva za kapitalna ulaganja, i kako je potvrdio ministar Boris Pašalić, svima su odobreni - ističe Brane Mastalo.\n"Tu uopšte nije bitno koja je stranka, koje ime, prezime, ne znam šta. Znači, bitno je da je aplicirao, i bitno je da ispunjava uslove - da je registrovan kao poljoprivredni proizvođač. Da li je to povrtar, da li je voćar, da li proizvodi žito ili nešto drugo, to je nebitno, ali je bitno da je registrovan kao poljoprivredni proizvođač", istakao je Brane Mastalo, predsjednik Udruženja povrtara Republike Srpske.\nOve godine Vlada je za kapitalne investicije u poljoprivredi izdvojila 14 miliona maraka - duplo više od prošlogodišnjih 6,9 miliona. Ministarstvo je na taj način htjelo da ojača domaću poljoprivrednu proizvodnju, dugoročno stabilizuje snabdijevanje domaćim proizvodima, ali i održi nivo investicija u proizvodnji u uslovima vanrednog stanja.\npodsticaji Miladin Stanić


FK „Ariljska rampa“ – Ispisujemo novu stranicu istorije kluba - ZLATIBORSKE NOVINE\nU fudbalskom klubu „Ariljska rampa“ konačno su „prelomili“ i doneli odluku da od naredne sezone nastupaju u Zapadno-moravskoj zoni, ligi u koju su mesto izborili plasmanom na lidersku poziciju Zlatiborske okružne lige, pre prekida šampionata. Odluka o prelasku u viši rang takmičenja nije bila ni laka ni teška, kaže, u izjavi za Požega radio, Milić Cvijović, direktor FK „Ariljska rampa“.\nOvakva prilika se ne ukazuje često, smatra Cvijović i napominje da je čast predstavljati naš grad u zonskom rangu takmičenja. U sredu su, predstavnici kluba, imali razgovor sa ljudima iz opštinskog rukovodstva, koje im je dalo podršku i obećalo pomoć, tako da je i to, između ostalog, omogućilo donošenje odluke o prelasku u „zonu“. Na taj način otvoreno je „novo poglavlje“ u istoriji kluba sa Rampe.\nMilić Cvijović napominje da je rad na infrastrukturi krenuo i pre ove odluke. U toku su radovi na adaptaciji klupske zgrade, odnosno dogradnji svalčionica i dugih prostorija potrebnih za nesmetano funkcionisanje kluba.\nEkipa će u letnjem periodu biti pojačana sa nekoliko igrača, a gotovo čitav igrački kadar iz prethodne sezone, biće na raspolaganju stručnom štabu i u „zonskom pohodu“. Cvijović najavljuje start priprema za početak jula i nada se da će klub, u debitantskom nastupu Zapadno-moravske lige, uspeti, ne samo da izbori opstanak, već i da se plasira u središnjem delu tabele.


Retroaktivna kupovina staža za starosnu penziju - Penzin\nPočetna Magazin Godine Penzija Retroaktivna kupovina staža za starosnu penziju\nGrađani koji bi želeli retroaktivno da dokupe staž, a da bi otišli u starosnu penziju, to ne mogu da učine ni po novom, kao što nisu mogli ni po starom zakonu. Jedino što mogu, ako je to uslov za penziju, da u postupku penzionisanja uplate doprinose za staž za koji poslodavac nije platio doprinose, a osoba je u tom periodu bila u sistemu osiguranja.\n– Doprionosi za penzijsko i invalidsko osiguranje građani mogu samostalno da uplaćuju po članu 15 Zakona o PIO, ali najviše 30 dana. Ove uplate su mesečne, na jednu od 13 ponuđenih osnovica – objašnjavaju za „Blic“ u Republičkom fondu za penzijsko i invalidsko osiguranje.\nOsnovice se usklađuju svaka tri meseca. Poslednje, koje sada trenutno važe primenjivaće se do 31. oktobra 2014. godine. Uslovi za prevremenu starosnu penziju od 1. januara 2015. su: za muškarce 55 godina života i 40 godina staža osiguranja, a za žene 54 godine i četiri meseca života i 36 godina i 4 meseca staža osiguranja.\n– Samo u momentu podnošenja zahteva, ako je staž uslov za ostvarenje prava, a postojala je uredna prijava na osiguranje, a poslodavac više ne postoji ili je u stečaju, osiguranik može da uplati nedostajuće doprinose, kako bi stekao uslov za penziju, odnsono za ostvarivanje nekog prava kod Nacionalne službe za zapošljavanje – ističu u Republičkom fondu za penzijsko I invalidsko osiguranje.\nOsnovica – Najniža osnovica iznosi 35 odsto prosečne republičke zarade iz prethodnog tromesečja, a najviša pet prosečnih plata. To znači da se mesečni izdatak za doprinos za penzijsko invalidsko osiguranje kreće od 5.646,16 dinara do 80.659,80 dinara, piše Blic.\nTags:beneficirani radni stažmuškarcipenzijaPIO fondprevremena penzijastarosna granica za penzijuZakon o penzijskom i invalidskom osiguranjužene